Nadal chváli Federera: Na kurte sa stále dokáže pohybovať rýchlejšie ako ktokoľvek iný

Roger Federer v semifinále Wimbledonu zdolal Rafaela Nadala.

LONDÝN. Španielsky tenista Rafael Nadal po piatkovej semifinálovej prehre vo Wimbledone s Rogerom Federerom priznal, že jeho súper zvíťazil zaslúžene. Tridsaťtriročného dvojnásobného víťaza prestížneho grandslamu z rokov 2008 a 2010 mrzelo, že nevyužil svoje šance vo vyše trojhodinovom zápase, ktorý tridsaťsedemročný Švajčiar vyhral 7:6 (3), 1:6, 6:3 a 6:4. Svetový hráč číslo dva Nadal bol v All England Clube nasadený ako číslo tri a až do semifinále proti dvojke turnaja nedal súperom šancu. Očakávaný zápas medzi hráčmi, ktorí majú na konte spolu 38 grandslamových titulov vo dvojhre, však zvládol lepšie osemnásobný wimbledonský šampión Federer. "Mal som svoje šance, on však hral o trochu lepšie ako ja. Pravdepodobne som nehral taký kvalitný tenis ako v predchádzajúcich kolách a on hral výborne. Takže si víťazstvo zaslúžil a gratulujem mu," citovala Nadala agentúra DPA. Obaja velikáni si pred piatkom vo Wimbledone naposledy zahrali v pamätnom finále v roku 2008. "My obaja už vieme, že šancí hrať proti sebe v takýchto mimoriadne dôležitých zápasoch a na takejto vysokej úrovni už bude pomenej. Som smutný, že som prehral, pretože to bola ďalšia veľká príležitosť," dodal Rafael Nadal. Roger Federer si vo Wimbledone zahrá vo finále rekordný dvanásty raz. Španiel vyjadril svoj názor takisto aj na to, ako si jeho rival zachováva skvelú výkonnosť napriek vysokému veku: "Vždy je schopný robiť tie najťažšie veci ľahko. Na kurte sa stále dokáže pohybovať rýchlejšie ako ktokoľvek iný. To je možno tá najťažšia vec a on ju dokáže výborne." Federer sa vo finále stretne s obhajcom a 4-násobným víťazom Wimbledonu Novakom Djokovičom. Nasadený hráč číslo jeden zo Srbska porazil v semifinále Roberta Bautistu Aguta 6:2, 4:6, 6:3 a 6:2.


Najsilnejším kandidátom na župana v Nitre je Belica, myslí si Maďarič

Minister kultúry si nemyslí, že by mohol kandidát ĽSNS v Nitre uspieť.

BRATISLAVA. Súčasný predseda Nitrianskeho samosprávneho kraja Milan Belica je podľa interných prieskumov najsilnejším kandidátom v nadchádzajúcich novembrových krajských voľbách v Nitrianskom kraji. Pred stredajším zasadnutím vlády to uviedol podpredseda Smeru a minister kultúry Marek Maďarič. Podľa toho nie je na základe doterajších prieskumov dôvod sa obávať, že by mohol vo voľbách na predsedu kraja uspieť kandidát ĽSNS Milan Uhrík. "Naše prieskumy ukazujú, že najsilnejší kandidát je pán Belica a my urobíme maximum pre to, aby bol úspešný a myslíme si, že to je kandidát, ktorého by mohli, ak to uznajú za vhodné, podporiť aj iné politické strany," povedal Maďarič. Belicu, ktorý patrí k dvom najdlhšie úradujúcich predsedov samosprávnych krajov a vo funkcii je od roku 2001, podporuje vo voľbách trojlístok vládnych strán Smer, SNS a Most-Híd. Maďarič nevylúčil, že Smer bude rokovať aj s ďalšími stranami a pokúsi sa nájsť ešte širšiu podporu. "Vedenie v Nitrianskom kraji bude diskutovať s tými stranami, ale myslím si, že to nie je vylúčené," uviedol na margo možných rokovaní o podpore. Minister nechcel zverejňovať konkrétne čísla z interných prieskumov, o ktorých má podľa jeho slov len základnú informáciu. "Viete, prieskumy sú zradné, nechcem to teraz vysloviť. Je jednoznačne najsilnejší kandidát," povedal Maďarič na margo výsledku Belicu v prieskumoch. Naopak, preferencie Uhríka boli podľa neho nízke. "Na základe tých prieskumov by som nemal obavu z jeho možného prielomu," doplnil. Okrem Belicu sa o post predsedu NSK uchádza kandidát pravicových strán SaS, OĽaNO, KDH, NOVA, OKS, Šanca a DS, herec a krajský poslanec Ján Greššo. Za SMK kandiduje podpredseda tejto strany a krajský poslanec Iván Farkás. Svoju kandidatúru na post predsedu NSK oznámil aj Milan Uhrík zo strany Kotleba - Ľudová strana Naše Slovensko. Zoskupenie Nový parlament nominovalo bezpečnostného analytika Jána Marka. Za Maďarskú kresťanskodemokratickú alianciu (MKA) kandiduje podnikateľ Ľászló Hajdu. Nezávislými kandidátmi sú krajská a nitrianska mestská poslankyňa Renáta Kolenčíková a poslanec Peter Oremus.


Sexistický kix spustil hlasovanie. Kto získa slovenskú anticenu za reklamu?

Druhý ročník nadväzuje na úspešné prijatie minuloročného konceptu, ktorý odsudzuje rodové stereotypy.

Sexistický kix je anticenou, ktorá vznikla v rámci projektu Sexizmus nie je sexi, aby upozornila na problematiku sexizmu v reklame a poukázala na takých zadávateľov, ktorí rodové stereotypy v nej priamo podporujú. Nesúhlas s takouto formou reklamy mohla verejnosť vyjadriť prostredníctvom nominovania sexistických reklám, s ktorými sa stretli do 30. apríla. Od 1. mája je na webovej stránke Sexistickýkix.sk spustené hlasovanie o víťazovi, ktorý sa stane držiteľom antiocenenia. Za udeľovaním anticeny Sexistický kix stojí mimovládna organizácia Aliancia žien – Cesta späť. Jej hlavným cieľom bolo okrem upozornenia na problematiku tiež poukázať na dôsledky sexizmu pre reálne životy ľudí, najmä žien a ponúknuť verejnosti nástroj, ako aktívne vyjadriť nesúhlas s týmto negatívnym fenoménom. Posolstvo druhého ročníka priblížila koordinátorka projektu Jitka Dvořáková: „Pilotný ročník nám umožnil poznať a verejne prezentovať rozsah sexizmu v reklame a zakorenenosť spoločenských predsudkov, s ktorými reklama pracuje. V tomto ročníku sme sa preto rozhodli upriamiť pozornosť na problém často nespravodlivej deľby práce medzi ženami a mužmi," povedala. Takáto deľba práce prispieva k stereotypnému chápaniu ženských a mužských rolí, ktoré má dopad aj na výchovu ďalších generácií. Autori symbolicky zvolili ako štartovací dátum hlasovania Sviatok práce. Sexistická reklama má jasne vymedzené znaky. Základom je, že obsahuje také zobrazenia, ktoré na základe pohlavia, respektíve rodu osobu ponižujú či zosmiešňujú, a to prostredníctvom vytvárania stereotypných obrazov, násilia a objektivizovania (zvyčajne ženských tiel, ktoré majú byť "objektom" pútajúcim pozornosť). Môže ísť o také príklady, ako zdôrazňovanie vlastností spoločnosťou pripisované najmä mužom alebo najmä ženám, zobrazovanie žien a mužov v určitých definovaných rolách (žena ako matka, gazdiná v domácnosti, slabšia, emocionálnejšia; muž ako silný, vo vedúcej pozícii, hlava rodiny, živiteľ) či zobrazovanie nahoty bez priamej súvislosti s propagovanou službou alebo výrobkom. Za sexistické sa považuje aj zobrazovanie násilia na ženách, zvýrazňovanie iba jedného typu postavy, ktorá by mala byť podľa možnosti štíhla a príťažlivá, akýsi telesný ideál. Príkladov je však oveľa viac a stretávame sa s nimi aj u slovenských zadávateľov reklamy. Anticenu môže získať reklama vo verejnom aj internetovom priestore. Jej držiteľom sa stane nominovaný zadávateľ, ktorý bude mať najvyšší počet hlasov verejnosti a odbornej poroty. Hlasovanie trvá do 31. mája, výsledky odborná porota zverejní 1. júna. Minulý rok sa víťazkou s najvyšším počtom hlasov stala poslankyňa SaS Jana Cigániková za fotografiu so ženskými nohami a stiahnutými nohavičkami, ktorú sprevádzal nápis: Zbavme sa zbytočných prekážok! Cigániková fotku obhajovala tým, že nešlo o reklamnú kampaň, ale o súčasť blogu. Zverejnila ho dva týždne pred voľbami.


V Poprade iba vyhrávali. Slováci v Helsinkách prehrali druhýkrát po sebe

Slovensko podľahlo Austrálii. V Poprade ju porazilo.

HELSINKI. Slovenskí volejbaloví reprezentanti neuspeli ani vo svojom druhom vystúpení na helsinskom turnaji D-skupiny (8. - 10. júna) v rámci základnej fázy II. výkonnostnej divízie Svetovej ligy 2017. Slováci v hokejovej Hartwall Arene po štvrtkovej prehre 0:3 s domácimi Fínmi v piatok podľahli Austrálčanom 0:3 (-21, -19, -23). Slovenskí reprezentanti v treťom sete zmazali štvorbodové manko (16:20) a vyrovnali na 22:22, záver však nezvládli a nevynútili si pokračovanie. piatok 9. 6.: Fínsko - Čína (17.00) sobota 10. 6.: Čína - Slovensko (14.00), Fínsko - Austrália (17.00) Austrálčania sa Slovákom revanšovali za minulotýždňovú prehru 1:3 z popradského turnaja B-skupiny. Slováci si v Helsinkách ešte zmerajú sily s Číňanmi (sobota, 14.00 h). Nový tréner SR Andrej Kravárik inkasoval druhú prehru od minulotýždňového prevzatia funkcie, pre jeho zverencov to bol druhý neúspech v sérii v celkovo piatom stretnutí v tohtoročnej Svetovej lige. Slováci boli na minulotýždňovom popradskom turnaji B-skupiny stopercentní; postupne zvíťazili nad Japoncami (3:0), Austrálčanmi (3:1) aj Portugalčanmi (3:0). Zároveň boli po úvodných turnajoch, teda tretine programu, na čele 12-člennej II. divízie pred Slovincami a Turkami. Po dvoch neúspechoch v Helsinkách Slováci klesli na druhú priečku, lídrami II. divízie sú Slovinci. Kravárikových zverencov po turnaji v Helsinkách čaká ešte turnaj I-skupiny v holandskom Haagu (16. - 18. júna, súperi Holandsko, Česko a Kórejská republika). Na Final Four II. divízie do austrálskeho Gold Coast (24. - 25. 6.) postúpia tri mužstvá s najlepšou bilanciou po odohraní základnej fázy. Austrália ako organizátor má istú účasť. Svetová liga volejbalistov 2017 - II. divízia - základná fáza - D-skupina - Helsinki (Fín.) - piatok: /84 minút, 612 divákov/ Zostava a body SR: Zaťko, Lux 9, Kohút 3, Mlynarčík 15, Kriško 4, Ondrovič 2, liberá Turis, Ogurčák a Paták (Bencz, Palgut 3, Prešinský 2, Chrtiansky 1) Najviac bodov Austrálie: Passier 12, Roberts a L. Smith po 11 Andrej Kravárik (tréner SR): "Okrem prehry sme, žiaľ, prišli o ďalších dvoch zranených hráčov - Turisa a Zaťka. Turis si poranil zápästie a Zaťko si počas blokovania privodil zranenie prsta. Výsledok však ovplyvnilo nedodržiavanie taktických a technických pokynov, ktoré sme si pred zápasom dali. Bojovnosť sa chlapcom nedá uprieť, ale nedokázali sme reagovať na dobrú hru Austrálie. Nedokázali sme zatlačiť súpera podaním, naopak, na servise sme robili veľa chýb. V každom sete sme doťahovali náskok súpera, pokúsili sme sa o zvrat v treťom, ale nepodarilo sa nám to. Austrália nehrala zďaleka tak dobre ako na popradskom turnaji, na našu smolu sme tu opäť ťahali za kratší koniec. Treba zmobilizovať sily a v sobotu sa pokúsime proti Číne o čo najlepší výkon, aby sme z tohto turnaja odchádzali s nejakými bodmi."


Na Filipínach zabili v prestrelke posledných dvoch lídrov islamistov

Telá militantov našli v pondelok v Marawi.

MANILA. Poslední dvaja lídri militantov v obliehanom meste Marawi na juhu Filipín zahynuli v jednom z posledných bojov s armádou. V pondelok o tom informovali zástupcovia bezpečnostných síl.Štyria informátori z prostredia armády a polície agentúru AP informovali, že Isnilon Hapilon, ktorý patrí medzi najhľadanejších podozrivých z terorizmu na zozname FBI, a Omarkhayam Maute zomreli v prestrelke a ich telá našli v pondelok v Marawi. Všetci pritom hovorili pod podmienkou anonymity, lebo nemajú povolenie verejne informovať o postupe operácie.V bojoch o Marawi od 23. mája, keď nad ním prevzali kontrolu islamisti napojení na teroristickú organizáciu Islamský štát, prišlo o život viac ako tisíc ľudí, vrátane vyše 800 militantov. V nedeľu ešte v malej obytnej oblasti pri jazere Lanao bojovalo asi 40 ozbrojencov. Bezpečnostné zložky na mieste zachránili asi 17 rukojemníkov, medzi ktorými boli aj ženy a deti.


NASA si zo Sojuzov spraví zálohu. Zaplatila ich iba do roku 2020

MYS CANAVERAL. Americký Národný úrad pre letectvo a vesmír (NASA) si chce do roku 2020 zaistiť miesta pre svojich astronautov na palube ruských kozmických lodí Sojuz. A to aj napriek tomu, že tento rok plánujú Spojené štáty s pomocou súkromných spoločností obnoviť vlastné pilotované lety. Úrad sa rozhodol na základe odporučenia svojho poradného zboru pre bezpečnosť vzdušného a kozmického priestoru ASAP. Miesta v ruských lodiach poslúžia ako záloha. NASA podľa zverejnenej dohody ráta s jedným miestom pre let tento rok na jeseň a s jedným miestom pre let na jar budúceho roka. Opatrenie zaistí prítomnosť Američanov na Medzinárodnej vesmírnej stanici (ISS) do septembra 2020. Cenu za miesto dokument nespomína. Web Ars Technica doplnil, že Američania platili v minulosti za let vrátane výcviku 81 miliónov dolárov (vyše 71 miliónov eur). Spojené štáty od ukončenia letov raketoplánov v roku 2011 prepravujú astronautov do vesmíru na palube ruských lodí. To sa teraz zmení, pretože súkromné spoločnosti SpaceX a Boeing dokončili vývoj vlastných lodí, ktoré by ešte tento rok mali začať lietať s posádkami. Najbližšie k pilotovaným letom je SpaceX s loďou Crew Dragon. Prvý testovací let ešte bez astronautov by mohol byť v sobotu 2. marca. V noci na sobotu nášho času usporiada NASA tlačovú konferenciu, na ktorej oznámi stav letovej pripravenosti lode SpaceX, čo je dôležitý krok k uskutočneniu skúšobného štartu. V júli sa ráta s ostrým letom s astronautami. Boeing by mal predviesť svoju loď CTS-100 Starliner tiež najprv pri testovacom lete bez posádky. Štart sa pôvodne očakával v marci, ale posunuli ho na apríl bez presného dátumu. Následný prvý predvádzací let, ktorý prepraví astronautov na Medzinárodnú vesmírnu stanicu plánujú na august. Americká spoločnost Lockheed Martin a európsky Airbus pripravujú pre NASA ďalšiu kozmickú loď Orion, ktorú budú tvoriť dva moduly. Veliteľský modul tohto viacúčelového dopravného prostriedku pre posádku (MPCV) má na starosti Lockheed Martin, servisný modul zas Airbus. Orion má okrem dopravy astronautov na ISS a späť na Zem tiež lietať s posádkami do hlbokého vesmíru. Je v pláne, že s ním ľudia v budúcnosti vykonajú prieskum Mesiaca, asteroidov i Marsu. Prvá misia s ľudskou posádkou nevyštartuje skôr ako v roku 2023.


SIS zverejnila neutajovanú časť výročnej správy

BRATISLAVA. Slovenská informačná služba (SIS) zverejnila v piatok neutajovanú časť Správy o činnosti SIS za rok 2018. TASR o tom informoval hovorca SIS Alexander Kurtanský. Správou sa v piatok zaoberala Národná rada SR. "Odtajnená časť Správy o činnosti SIS za rok 2018 určená pre verejnosť bola v zmysle rozhodnutia riaditeľa SIS Antona Šafárika zverejnená na oficiálnej internetovej stránke SIS v sekcii Pre vás," povedal Kurtanský. Dodal, že SIS vo verejnosti prístupnej časti výročnej správy za rok 2018 približuje činnosť spravodajskej služby a priority, na ktoré počas roku 2018 sústredila svoju pozornosť. "Odtajnenie časti správy o činnosti a jej zverejnenie na internete považuje SIS za štandard v informovaní občanov Slovenskej republiky a ústretový krok v komunikácii s odbornou a laickou verejnosťou," doplnil. Zverejnená neutajovaná správa o činnosti SIS sa skladá z viacerých kapitol, ako sú napr. Bezpečnostná oblasť, Ekonomická oblasť, Zahranično-politická oblasť či Správa o činnosti Národného bezpečnostného analytického centra


Polícia prehľadala dom bývalého rakúskeho vicekancelára Stracheho

Prehliadka sa týka vyšetrovania korupcie.

VIEDEŇ. Rakúska polícia vykonala domovú prehliadku u bývalého rakúskeho vicekancelára Slobodnej strany Rakúska (FPÖ) Heinza-Christiana Stracheho. Prehliadka sa konala v pondelok v rámci vyšetrovania prípadu korupcie, ktorý sa týka zvolenia politika FPÖ Petra Sidla za člena finančného predstavenstva firmy Casinos Austria. Informovali o tom v utorok rakúske médiá. Vyšetrovatelia momentálne skúmajú, či k vymenovaniu Sidla do predstavenstva Casinos Austria nedošlo výmenou za prísľub, že manažér tejto spoločnosti dostane licencie na hazardné hry, uviedol hovorca Rakúskej špecializovanej prokuratúry pre hospodársku trestnú činnosť a korupciu (WKStA). Podľa jeho slov sa domové prehliadky konali na "viacerých miestach v dvoch spolkových krajinách". Ako dodal, vyšetrovanie v tejto súvislosti prebieha voči šiestim osobám a jednému združeniu. Domová prehliadka sa konala i v príbytku bývalého šéfa poslaneckého klubu FPÖ Johanna Gudenusa, voči ktorému je rovnako ako voči Strachemu, vedené vyšetrovanie pre podozrenie zo sprenevery v súvislosti s kompromitujúcim videozáznamom z Ibizy. Jeho zverejnenie viedlo v máji k pádu koaličnej vlády kancelára Sebastiana Kurza. Strana FPÖ sa od prípadu dištancovala a vo vyhlásení uviedla: "Nové vedenie strany a FPÖ s týmto nemajú nič spoločné". Aj keď sa razia u Stracheho podľa agentúry AFP netýkala škandálu okolo videa natočeného na Ibize, pred nadchádzajúcimi septembrovými parlamentnými voľbami môže Rakúskej ľudovej strane (ÖVP) bývalého kancelára Kurza ešte viac poškodiť. Očakáva sa, že ÖVP sa opäť dostane do pozície najsilnejšej strany, avšak na dosiahnutie absolútnej väčšiny v parlamente bude zrejme potrebovať koaličného partnera. Generálny manažér Sociálnodemokratickej strany Rakúska (SPÖ) Thomas Drozda Rakúšanov vyzval, aby nevolili ÖVP ani FPÖ. Uviedol, že najnovšie domové prehliadky ukázali, že počas vlády týchto dvoch strán bolo "predávanie Rakúska zrejme súčasťou každodennej rutiny".


V cestovnom ruchu bude mimoparlamentnému KDH radiť Fellner z cestovky Bubo

Mal by vzniknúť minister pre cestovný ruch, mieni hnutie.

BRATISLAVA. Poradcom mimoparlamentného KDH pre cestovný ruch sa stal Ľuboš Fellner. Slovensko má podľa neho v tejto oblasti veľký potenciál. Pre posilnenie cestovného ruchu by preto malo mať vytvorenú silnú značku. Slovensko by sa podľa Fellnera malo spojiť v podpore cestovného ruchu. "Ide o to, aby sme sa dohodli a ťahali za jeden povraz, aby sme vytvorili značku," myslí si. Treba podľa neho do vnímania SR dostať emóciu. Cestovný ruch by zároveň podľa KDH nemal byť len pričlenený pod nejaké ministerstvo. Táto oblasť je podľa predsedu hnutia Alojza Hlinu "piatym kolesom pri ministerstve dopravy". "Tým, že by bol minister pre cestovný ruch a šport, tak by bola priama aj politická kompetencia, mal by aj reálne výkonné kompetencie a mal by aj zodpovednosť za to, aby našu krajinu v prvom rade vedel spropagovať vo svete," skonštatoval na utorkovom brífingu podpredseda hnutia Pavol Zajac.


O osude linky 97 rozhodnú poslanci v septembri

Nová linka medzi Petržalkou a Mlynskými nivami premáva od mája. Doteraz testovali, koľko ľudí ju využíva

BRATISLAVA. O tom, či novú linku 97 mestskej hromadnej dopravy zrušia alebo ostane naďalej premávať rozhodne bratislavské mestské zastupiteľstvo na septembrovom zasadnutí. Uviedol to Marek Papajčík z tlačového oddelenia bratislavského magistrátu. Nová linka medzi bratislavskou Petržalkou a Mlynskými nivami premáva v Bratislave od mája a počas troch mesiacov testovali, koľko ľudí ju využíva. Trojmesačné testovacie obdobie autobusovej linky 97 sa skončilo 31. júla, až do rozhodnutia linka naďalej premáva. „O zavedení skúšobnej linky 97 rozhodlo mestské zastupiteľstvo, preto aj o jej zrušení bude rozhodovať mestské zastupiteľstvo,“ poznamenal Papajčík. Dopravný podnik Bratislava (DPB) v polovici júla uviedol, že priemerná vyťaženosť autobusovej linky číslo 97 pre dopravnú väzbu Farského – centrum mesta je dlhodobo pod päť percent. Hromadnú dopravu v hlavnom meste financujú z mestského rozpočtu a mesto Bratislava je 100-percentným akcionárom Dopravného podniku Bratislava. Hlavné mesto zavedením novej autobusovej linky vyšlo v ústrety petícii Petržalčanov, ktorí žiadali o obnovenie pôvodnej trasy linky číslo 95 až na Šafárikovo námestie. Keďže táto možnosť sa pre čerpanie eurofondov na prvú etapu električkovej trate do Petržalky nedala uskutočniť, mesto skúšobne spustilo túto alternatívu. Linka číslo 97 spája najväčšiu bratislavskú mestskú časť s autobusovou stanicou. Zároveň je aj prepojením Petržalky s centrom mesta, keďže Mlynské nivy sú na jeho východnom okraji. Nová linka číslo 97 jazdí z petržalskej Vyšehradskej ulice, až po zastávku Farského na Bosákovej ulici má rovnaké zastávky ako linka číslo 95. Od Farského pokračuje cez Bosákovu, Most Apollo, Košickú a Mlynské nivy na autobusovú stanicu. Naspäť jazdí cez Dostojevského rad, Landererovu, Most Apollo, Einsteinovu a Jantárovú cestu. „Chceme Petržalčanom vyhovieť a pokúsili sme sa nájsť riešenie, ktoré by dočasne vyriešilo problém a zároveň by neznamenalo riziko pre záväzky mesta, ktoré súvisia s využitím eurofondov na uskutočnenie prvej i druhej etapy električky do Petržalky," vysvetlil pred spustením novej linky primátor Bratislavy Ivo Nesrovnal.


Trump obťažoval ďalšie ženy. Bozkával ich a chytal za prsia

Volebný tím republikána však tieto obvinenia odmietol.

NEW YORK, BRATISLAVA. Len necelý týždeň po zverejnení nahrávky, na ktorej republikánsky kandidát na amerického prezidenta Donald Trump hovorí o sexuálnych útokoch na ženy, čelí ďalšiemu škandálu. Fyzicky obťažovať mal najnovšie ďalšie štyri ženy vrátane dvoch uchádzačiek o titul Miss USA. Americký denník New York Times zverejnil výpovede dvoch žien, ktoré tvrdia, že sa ich Trump v minulosti nevhodne dotýkal a ich obťažoval. Volebný tím republikána tieto obvinenia odmietol. Prvý incident sa stal v lietadle pred vyše tridsiatimi rokmi. Prvá zo žien v rozhovore pre New York Times uviedla, že Trump ju chytil za prsia a pokúsil sa jej položiť ruku pod sukňu.  Druhú citovanú ženu Trump v roku 2005 násilím pobozkal na ústa priamo v budove Trump Tower, kde v tom čase pracovala. "Celý článok je vymyslený," reagoval na text v americkom denníku tím volebnej kampane republikánskeho kandidáta. Noviny New York Times spustili "celkom nepravdivý a koordinovaný útok na česť", píše sa vo vyhlásení Trumpovho tímu, ktoré citovala stanica BBC. Jessica Leedsová z Manhattanu sedela vedľa realitného magnáta Trumpa počas letu do New Yorku v oddelení prvej triedy. V rozhovore popísala, že Trump zdvihol opierku na ruky a začal sa jej dotýkať. "Bol ako chobotnica, ruky mal všade," povedala v tom čase 38-ročná žena a dodala, že išlo o útok. Rachel Crooksová mala 22 rokov, keď bola zamestnaná ako recepčná v realitnej spoločnosti v Trump Tower. Pre americký denník vypovedala, že Trump ju pobozkal na pery pred výťahom v budove. "Bolo to tak nevhodné," povedala Crooksová. "Veľmi ma nahnevalo to, že si myslel, že som tak bezvýznamná, že si to môže dovoliť urobiť," dodala. Ani jedna z citovaných obetí svoj zážitok nikdy neoznámila na polícii. Obe sa s ním však zverili priateľom a rodine.


Hokejbalisti tesne prehrali derby s Českom o prvé miesto v skupine

Slováci napriek neúspechu priamo postúpili do štvrťfinále MS.

Góly: 37. Martinusík (Rampáček, Salajka) - 5. Kubeš (Král, Bílý), 8. Filip (Bílý) SR: Polc - Blahút, Bujdák, Doskočil, Gajdoš, L. Horváth, Tomka, Minárik, Salajka - P. Svitana, Cibík, Božík, Lipták, Martinusík, Olejník, B. Oravec, Poliaček, Rampáček, Rufati, Teplický, Vozár, Piják, Vidlár KOŠICE. Slovenskí hokejbaloví reprezentanti prehrali v záverečnom vystúpení v základnej skupine A1 na majstrovstvách sveta organizácie ISBHF v Košiciach. V utorňajšom popoludňajšom zápase podľahli tesne 1:2 Čechom, ktorí zatiaľ na šampionáte nestratili ani jeden bod a tabuľku základnej skupiny ovládli so štyrmi víťazstvami a skóre 24:3. Hostia išli do vedenia už po necelých piatich minútach, keď pohotovo zakončil spred bránky Pavel Kubeš. O tri minúty neskôr sa k nemu pridal aj Petr Filip, ktorý zostal voľný na osi ihriska a presnou strelou prekonal Patrika Polca. Česko - víťaz predkola play off (Švajčiarsko/Kajmanské ostrovy) Slovensko - Taliansko Grécko - Fínsko Kanada - víťaz predkola play off (USA/Hong Kong) Slováci hnaní zaplnenými tribúnami Steel arény znížili až v tretej tretine. V 37. min vystrelil z tesnej blízkosti bez prípravy Jaroslav Martinusík a loptička pomaly prepadla za chrbát gólmana Jana Šimaru. V závere stretnutia skúsili domáci aj hru bez brankára, ale nedočkali sa vyrovnania. Slovenskí hokejbalisti aj napriek prehre priamo postúpili do štvrťfinále turnaja a v stredu budú mať voľný deň. Vo štvrtok o 17.00 h nastúpia medzi najlepšou osmičkou proti tretiemu mužstvu skupiny A2 - Taliansku. Marián Gregorík, tréner SR: "Škoda, že sme nezachytili úvod stretnutia. Česi na nás vybehli a dali rýchlo dva góly. Potom sme sa však dostali do zápasu a vytvorili sme si veľa šancí. Bohužiaľ, dokázali sme sa presadiť iba raz." Jozef Minárik, útočník SR: "Prehrali sme bitku, nie vojnu. Je to škoda, lebo sme odohrali dobrý zápas, ale nezachytili sme úvod. Mali sme aj veľa vylúčení, toto si nemôžeme v ďalšom priebehu šampionátu dovoliť." Jaroslav Martinusík, strelec jediného gólu SR: "Ocenenie pre najlepšieho hráča zápasu by som vymenil za víťazstvo, pretože to je dôležité. Škoda, ale neustáli sme úvod zápasu a to rozhodlo." Ďalší zápas: Kanada - Grécko 4:3


Analytik: Emisný príspevok USA nie je schopná vyvážiť žiadna krajina

BRATISLAVA. Žiadna krajina nie je podľa analytika schopná kompenzovať historický a súčasný emisný príspevok USA. "Je otázkou, či budú progresívnejšie krajiny ochotné zodpovednosť za klimatickú zmenu transformovať do medzinárodných obchodných a finančných pravidiel. Iné páky na podobné krajiny fungovať nebudú," uviedol pre TASR Pavol Široký z Inštitútu environmentálnej politiky. Myslí si, že rozhodnutie amerického prezidenta Donalda Trumpa odstúpiť od parížskej klimatickej dohody by pre ciele krajín, ktoré ju ratifikovali a sú ochotné ju aj dodržiavať, nemalo znamenať nič zásadné. "Jedným z výstupov dohody je prechod na bezuhlíkovú ekonomiku v podstate do polovice tohto storočia. K tomu musí prispieť svojím podielom každá krajina," skonštatoval Široký. Jedným z výstupov dohody je prechod na bezuhlíkovú ekonomiku v podstate do polovice tohto storočia. K tomu musí prispieť svojím podielom každá krajina. Dôležité preto bude podľa jeho slov nastavenie národných cieľov, ktoré aktuálne prebieha aj na úrovni Európskej únie. "Národné záväzky musia byť spravodlivé, cenovo efektívne a musia zohľadňovať aj historické emisie, nielen súčasné," doplnil Široký. Inštitút environmentálnej politiky ľutuje, že sa Trump rozhodol od klimatickej dohody odstúpiť. Na svojom facebookovom profile poukazuje, že tak ignoruje vedecky overený vplyv ľudstva na globálnu zmenu klímy, ktorej dôsledky možno vidieť v podobe častých záplav, neznesiteľných letných horúčav či vysychajúcich smrekových lesoch aj na Slovensku. Parížska klimatická dohoda bola prijatá 12. decembra 2015 konsenzom 195 strán Rámcového dohovoru OSN o zmene klímy. Cieľom dohody je obmedziť rast globálnej teploty do konca storočia o maximálne dva stupne Celzia a podľa možnosti významne pod túto hodnotu, len o 1,5 stupňa Celzia v porovnaní s predindustriálnym obdobím. V druhej polovici 21. storočia by sa mala dosiahnuť uhlíková neutralita, teda by sa malo vypustiť len toľko emisií skleníkových plynov, koľko ekosystémy dokážu zachytiť.     ala jur


Meteorológovia varujú pred búrkami, môžu padať aj krúpy

Hydrometeorologický ústav vydal výstrahu prvého stupňa.

BRATISLAVA. - Meteorológovia varujú Slovákov pred dnešnými večernými búrkami. Ojedinele môžu padať i krúpy, týka sa to najmä Prešovského, Trenčianskeho a Banskobystrického kraja. Slovenský hydrometeorologický ústav (SHMÚ) vydal pre tieto kraje výstrahu prvého stupňa, ustať by mala okolo 22. hodiny. Miestami môže padnúť 15 až 30 milimetrov zrážok, vietor zafúka rýchlosťou 14 až 20 metrov za sekundu.


Sabo bol nahnevaný, že sa nedostal na ME. Dúfa vo veľký prestup

Erik Sabo chce získať titul s Beitarom Jeruzalem.

BRATISLAVA. Slovenský futbalový reprezentant Erik Sabo túži získať ligový titul s Beitarom Jeruzalem, ostatné dve ligové stretnutia však vynechal pre trest za vylúčenie v dueli Izraelského pohári na začiatku januára. Beitar získal v doterajšom priebehu izraelskej Premier League 2017/2018 dovedna 37 bodov, má zápas k dobru a o štyri body menej ako vedúce duo Maccabi Tel Aviv a Hapoel Beer Ševa (41). Jeruzalemské mužstvo sa z honoru šampióna krajiny naposledy tešilo ešte v ročníku 2007/2008. "Maccabi Tel Aviv aj Hapoel Beer Ševa sú veľmi dobré tímy. Ligová súťaž je dlhá. Máme mnohých kvalitných hráčov v ofenzíve, ale musíme sa zlepšiť v obrane, pretože sme inkasovali dosť gólov. Vyhrať s Beitarom majstrovskú trofej je pre mňa momentálne najväčším snom. Neskôr možno hrať vo veľkom európskom klube - v Taliansku alebo Nemecku. Rád by som si zahral aj na nejakom vrcholnom podujatí. Nastúpil som v kvalifikácii ME 2016, ale napokon ma na turnaj do Francúzska nevzali. Samozrejme, bol som veľmi sklamaný a dokonca aj nahnevaný, ale je to súčasť života. Tréner mi svoje rozhodnutie vysvetlil," povedal 26-ročný rodák zo Šúroviec v nedávnom interview pre portál sport1.maariv.co.il. Odchovanec Spartaka Trnava sa v minulosti zviditeľnil ako stredopoliar, v reprezentačnom tíme však nastupuje zväčša ako pravý obranca. Na tomto poste odohral zápasy už aj na klubovej úrovni. Uvedomil som si, že na tom musím pracovať. V ostatnom čase som trénoval oveľa tvrdšie. Chodievam aj do posilňovne a pridávam si aj po tréningoch. "Nepáči sa mi, keď mám hrať na pravom kraji obrany, ale je to pozícia, na ktorej som hral v národnom mužstve. Možno tréner videl, že som tam nastúpil v reprezentácii a pokúsil sa o to isté aj v Beitare. Ak to kouč chce, budem hrať ako obranca, ale oveľa komfortnejšie sa cítim v strede poľa, kde môžem podporovať útok a pomôcť spoluhráčom skórovať," dodal Sabo. Ľudia z okolia Beitaru často vravia, že slovenskému legionárovi chýba stabilita výkonov. Uvedomuje si to aj sám hráč. "Keď som sa raz zhováral s majiteľmi a manažmentom klubu a bavili sme sa o mojom zotrvaní v Beitare, hovorili sme o stabilite a kontinuite mojich výkonov. Povedali mi, aby som sa pokúsil hrať dobre vo všetkých zápasoch. Uvedomil som si, že na tom musím pracovať. V ostatnom čase som trénoval oveľa tvrdšie. Chodievam aj do posilňovne a pridávam si aj po tréningoch. Cítim sa teraz omnoho silnejší a to mi pomáha aj na ihrisku," skonštatoval niekdajší hráč PAOK Solún, Spartaka Myjava aj spomenutej Trnavy. Vzorom Erika Saba je dlhé roky Angličan Steven Gerrard. V Jezuzaleme si dobre rozumie s tamojšou ikonou Yossim Benayounom. "Máme spolu veľmi dobrý vzťah, Yossi je hráč s veľkými skúsenosťami. Môžem sa od neho veľa naučiť. Keď má loptu, nikdy ju nestratí. Myslím si, že je to jeden z najlepších futbalistov, s akými som kedy hral. Som navyše fanúšikom FC Liverpool a môj idol je Steven Gerrard. Keď som bol mladší, sledoval som jeho hru a chcel byť ako on. Dokonca som o ňom čítal knihu a veľa dobrých vecí mi o ňom povedal aj Yossi, ktorý s ním hrával v Liverpoole," dodal futbalista, ktorý vyrastal v rodine s desiatimi deťmi.


Španielsky súd povolil vydanie známeho ruského hakera do USA

Španielska polícia zadržala Levašova začiatkom roka v Barcelone.

MOSKVA. Španielsky súd rozhodol o vydaní podozrivého ruského hakera do Spojených štátov, informovala dnes agentúra AP. Pjotr Levašov (37) je celosvetovo známym hakerom. Španielska polícia ho zadržala začiatkom roka v Barcelone, kde bol so svojou rodinou na dovolenke. Stalo sa tak na žiadosť amerických úradov pre podozrenie zo sprenevery a neoprávneného sledovania elektronickej komunikácie. Španielsky súd v utorok oznámil, že americkej žiadosti o vydanie spomínaného Rusa vyhovel. Ruská strana podala v septembri - niekoľko hodín pred začiatkom pojednávania o Levašovovom vydaní do USA - za svoju krajinu protižiadosť. Levašovovi právnici označili zadržanie svojho klienta za politicky motivované a žiadali, aby bol súdený v Španielsku.


Pre nahrávku Trnku a Kočnera bude zasadať brannobezpečnostný výbor

Prísť má ministerka Saková a policajný prezident Lučanský.

BRATISLAVA. Pre nahrávku rozhovoru Mariana Kočnera a bývalého generálneho prokurátora Dobroslava Trnku bude zvolané dodatočné rokovanie parlamentného výboru pre obranu a bezpečnosť. Opoziční poslanci Národnej rady Slovenskej republiky spísali a podali návrh na utorkovom rokovaní výboru. Chcú vedieť, či mala polícia nahrávku k dispozícii a ako sa prípad vyšetroval. Situáciu by malo vysvetliť vedenie polície aj ministerstva vnútra. Členovia výboru návrh odsúhlasili, jeho predseda Anton Hrnko (SNS) oznámil, že termín rokovania dohodnú aj s ministerkou vnútra Denisou Sakovou (Smer), aby sa ho mohla zúčastniť. Medializované informácie podľa nezaradeného poslanca Ľubomíra Galka indikujú, že je možné, že polícia mala nahrávku k dispozícii už dlhšiu dobu. Opozícia preto chce, aby na rokovanie prišiel situáciu vysvetliť okrem ministerky vnútra aj policajný prezident Milan Lučanský. "Nechceme z toho robiť politiku, môže to by pokojne aj v utajenom režime," dodal Galko. Hrnko si myslí, že nahrávka je predovšetkým kauzou Mariana Kočnera a predsedu SaS Richarda Sulíka, ktorý bol predsedom parlamentu v čase, keď sa mali kupovať hlasy poslancov pri voľbe generálneho prokurátora. Podľa Hrnkových slov sa treba pozrieť na ľudí, ktorí vtedy Trnku navrhovali na pozíciu generálneho prokurátora. Na otázku, či SNS opustí koalíciu so Smerom, ktorého poslanci Trnku do funkcie navrhovali, odpovedal, že krátko pred voľbami nevidí priestor na takéto "teatrálne gesto". Ak sa preukáže, že poslanci koaličných strán v minulosti prijali peniaze za svoje hlasy, mali by ich strany prinútiť odísť z parlamentu. "Korupcia je u nás trestný čin," reagoval na otázku, či by mali byť trestne stíhaní. To, či by mal Trnka odísť z prokuratúry, je podľa Hrnka jeho rozhodnutie. "Je veľmi zlé, keď takáto nahrávka uzrela svetlo sveta a je ešte horšie, že bývalý generálny prokurátor komunikoval s Marianom Kočnerom," povedal podpredseda výboru Peter Šuca (Smer). V čase, keď Trnku Smer nominoval na pozíciu, sa podľa jeho slov "javil ako principiálny človek". V súvislosti s kupovaním hlasov poslancov skonštatoval, že jemu nikto žiadnu ponuku nedal a nemyslí si, že by takí poslanci boli v parlamente. Nemyslí si ani to, že by o nahrávke kauzy Gorila vedel predseda Smeru Robert Fico. "Marian Kočner toho narozprával strašne veľa. Môžem tomu veriť a môžem tomu neveriť," dodal. Denník N informoval o tom, že získal 70-minútovú nahrávku rozhovoru medzi Trnkom a Kočnerom. Zvukový záznam z leta 2014 si mal urobiť Kočner. Týkať sa má údajného Trnkovho pokusu o vydieranie Jaroslava Haščáka nahrávkou jeho rozhovoru v konšpiračnom byte z kauzy Gorila. Podľa Denníka N Kočner vyšetruje bývalého generálneho prokurátora, vrieska naňho vulgarizmy, vyhráža sa jemu aj jeho kumpánom fyzickou likvidáciou a tým, že jeho syn skončí. Haščák sa dištancuje od všetkých "domnelých aktivít", s ktorými má byť podľa komunikácie spájaný, a odmieta ich.


Slovenskí študenti naprogramovali robota, ktorý kladie tehly

Berie jednu tehličku za druhou a postupne postaví rovnomernú stenu podľa ľubovoľného pôdorysu. Robota stavbára, ktorý kladie tehly, naprogramovali v rámci bakalárskej práce študenti Andrej Chmurčiak a Bálint Sallay z Fakulty Elektrotechniky a Informatiky STU pod vedením doktoranda Michala Adamíka z Ústavu robotiky a kybernetiky. Robota ABB IRB4600 im poskytlo Národné centrum robotiky. "Študenti vytvorili program, ktorý robota naprogramuje tak, aby postavil stenu s ľubovoľným pôdorysom," vysvetľuje pre SME Michal Adamík, ktorý vytvoril návrh bakalárskeho zadania. Pôdorys je vstupom do programu, rovnako ako aj počet vrstiev uložených tehál a rozmery tehly. Spoločne slúžia na vygenerovanie programu na stavanie. Generovanie trvá iba niekoľko sekúnd. "Mojou snahou je popularizovať robotiku a priblížiť ju verejnosti, nie ako niečo čo im zoberie prácu, ale niečo, čo im prácu uľahčí," hovorí Adamík. Na bakalárskej práci študenti pracovali jeden rok. I keď robot dokáže ukladať tehly precízne, reálny dom by nepostavil. Veľkým prínosom projektu je, že študenti dostali možnosť pracovať a overiť svoje zručnosti na kreatívnom projekte. Inšpiráciou pre naprogramovanie ich robota bol robot od firmy Fastbrick, ktorého zostavoval veľký tím inžinierov a konštruktérov.


V Rusku sa zrútil panelák, zahynuli najmenej štyria

Príčina zrútenia budovy nie je známa, mohol ju spôsobiť výbuch fľaše so stlačeným zemným plynom.

MOSKVA. Najmenej štyri životy si vo štvrtok vyžiadalo zrútenie časti deväťposchodového panelového bytového domu v Iževsku v Udmurtskej republike na východe európskej časti Ruska. V časti domu, ktorá sa zrútila od 9. po 1. poschodie, bývalo 98 osôb. Poškodených je 32 bytov. Interfax dodal, že z celého bytového domu, ktorý pozostával zo šiestich blokov, evakuovali asi 500 ľudí. Tímy miestnej pobočky ministerstva pre mimoriadne situácie pokračujú v odstraňovali ruín, pod ktorými je zavalených šesť ľudí. Podľa Interfaxu sú všetci nažive. Agentúra TASS dodala, že spod sutín už vyslobodili dvoch ľudí, ktorých previezli do nemocnice. O ich zdravotnom stave zatiaľ nie sú žiadne informácie. Známa nie je ani príčina zrútenia časti budovy. Podľa médií ju mohol spôsobiť výbuch fľaše so stlačeným zemným plynom. Podobné nehody sú totiž v Rusku pomerne časté, pretože v mnohých domácnostiach sa varí na plynových varičoch.


Rast životného minima na Slovensku je nedostatočný, tvrdia odborári

BRATISLAVA. Rast životného minima na Slovensku je nedostatočný. Viacerí poberatelia dávok sú tak ohrození rizikom chudoby. A to aj napriek tomu, že sa od 1. júla tohto roka suma životného minima zvýšila po štyroch rokoch na 199,48 eura. Tvrdí to Konfederácia odborových zväzov (KOZ) SR. "Počas posledných 15 rokov sledujeme mimoriadne negatívny vývoj v sumách životného minima, keďže zvyšovanie miezd je iniciované najmä rastom cien a teda rastom životných nákladov, čo sa ale v sumách životného minima dostatočne neodráža," uviedla na dnešnej tlačovej konferencii viceprezidentka KOZ Monika Uhlerová. KOZ preto považuje výšku životného minima za nedostatočnú. Nezvyšovanie životného minima v posledných rokoch má pritom negatívny vplyv na zvyšovanie ďalších dávok. "Má to dopady na výpočet ďalších ukazovateľov, ako rodičovský príspevok, príspevky na podporu náhradnej starostlivosti, prídavok na dieťa či na náhradné výživné. Taktiež sa nezvyšovala nezdaniteľná časť základu dane," vymenovala Uhlerová. Sumy niektorých dávok sú podľa nej veľmi nízke. "KOZ SR považuje v súčasnosti platné sumy životného minima za nedostatočné. Mali by byť aspoň na takej úrovni, ako je úroveň rizika hranice chudoby. Pre rok 2016 to bola suma 347,58 eura," myslí si Uhlerová. Rizikom chudoby sú tak ohrozené viaceré skupiny obyvateľstva. Ide napríklad o ľudí poberajúcich dávky v hmotnej núdzi. "Sú chytení do pasce chudoby. V súčasnosti je takýchto ľudí na Slovensku zhruba 680.000. Až 12,3 % obyvateľov sú ohrození rizikom chudoby alebo sociálneho vylúčenia. Chudoba nám vytvára rôznymi svojimi dopadmi začarovaný kruh, z ktorého sa jednotlivec veľmi ťažko dostáva," tvrdí Uhlerová. Zároveň uviedla, že napríklad len rodičovský príspevok alebo minimálny dôchodok sú nad sumou životného minima, ale ešte stále sú pod hranicou rizika chudoby. "Čiže aj títo poberatelia sú reálne ohrození chudobou," podotkla Uhlerová. KOZ preto vyzýva vládu k zmene valorizačného mechanizmu. "Valorizácia životného minima neodráža realitu, ktorá sa odvíja od rastu čistých príjmov a životných nákladov domácností. Pri takomto zabetónovanom valorizačnom mechanizme sú poberatelia dávok chytení v pasci chudoby. Valorizácia by sa mala uskutočniť najmenej na základe koeficientu s vyššou hodnotou, ale pre budúcnosť odporúčame nastaviť úplne iný mechanizmus," dodala Uhlerová. V súčasnosti sa sumy životného minima upravujú vždy k 1. júlu bežného kalendárneho roka na základe koeficientu rastu čistých peňažných príjmov na osobu alebo koeficientu rastu životných nákladov nízkopríjmových domácností. Tieto údaje poskytuje ministerstvu práce Štatistický úrad SR. Okrem zmeny valorizačného mechanizmu KOZ navrhuje aj ďalšie opatrenia. Zmeniť by sa mala výška nezdaniteľnej časti základu dane a naviazať ju na ukazovatele súvisiace s pracovnou činnosťou. Zvýšiť by sa mal aj strop pre príspevky na doplnkové dôchodkové sporenie a zahrnúť by sa mal aj príspevok člena odborovej organizácie do nezdaniteľnej časti základu dane. KOZ tiež navrhuje zaradiť plnenia zo sociálneho fondu medzi príjmy oslobodené od dane


Muž napadol záchranára, ničil aj vybavenie v sanitke

BRATISLAVA. Pri poskytovaní zdravotnej starostlivosti napadol 48-ročný Milan záchranára a poškodil aj vybavenie sanitky. Incident sa stal v utorok predpoludním na Vrakunskej ceste v Bratislave. Ako informoval agentúru SITA bratislavský policajný hovorca Michal Szeiff, Bratislavčan vytrhol kyslíkovú fľašu a záchranára zasiahol do ruky a kopal do neho. Privolaní policajti agresívneho muža zadržali. Záchranára museli ošetriť, má ľahšie zranenia. Škody v sanitke vyčíslili na 1 500 eur. Útočníka obvinili z ublíženia na zdraví a poškodzovania cudzej veci. Hrozí mu trest na jeden až tri roky.


Postavme v Líbyi veľký utečenecký tábor, navrhol na summite Orbán

Európsky migračný summit zdôrazňoval potrebu posilniť ochranu vonkajších hraníc EÚ.

VIEDEŇ. Balkánska migračná cesta musí zostať trvalo uzavretá a vonkajšie hranice Európskej únie je potrebné lepšie chrániť, zaznelo v sobotu na summite vo Viedni. Zišli sa na ňom zástupcovia európskych krajín, ktoré sú najviac zasiahnuté migračnou krízou a ktoré ležia pozdĺž balkánskej trasy. Maďarský premiér Viktor Orbán navrhol, aby Únia zriadila na pobreží Líbye veľký utečenecký tábor, kde by boli s pomocou líbyjskej vlády vybavované všetky žiadosti afrických utečencov o azyl. Žiadny prielom ale schôdzka nepriniesla. "Musíme opäť získať kontrolu nad vonkajšou hranicou (EÚ)," uviedol hostiteľ summitu, rakúsky kancelár Christian Kern. "My musíme rozhodovať o tom, kto sa do Európy dostane, (nie pašeráci ľudí)," dodal. Šéf rakúskej vlády tiež informoval, že lídri 11 európskych krajín diskutovali vo Viedni o možnom rozšírení misie pohraničnej agentúry EÚ Frontex v danom regióne. Napriek uzatvoreniu hraníc na balkánskej trase v polovici februára totiž odvtedy prišlo na územie Nemecka ďalších 50-tisíc nelegálnych migrantov. Podľa Kerna lídri na summite hovorili aj o zrýchlení azylových konaní v Grécku, aby sa znížil počet migrantov, ktorí uviazli v tejto krajine, ako aj o uzavretí repatriačných dohôd s africkými štátmi ako Mali, Niger, Egypt a Senegal, podobných marcovej dohode medzi EÚ a Tureckom. Európska komisia tiež naznačila možnosť, že v "dohľadnom čase" dôjde k uzavretiu takejto dohody s Afganistanom, citovala kancelára agentúra APA. Rakúsko predpokladá, že fenomén migrácie bude pretrvávať. Odôvodňuje tým potrebu ďalších dohôd o vracaní migrantov. Na stretnutí iniciovanom rakúskym kancelárom sa zúčastnili predstavitelia z Albánska, Bulharska, Grécka, Chorvátska, Macedónska, Maďarska, Nemecka, Rumunska, Slovinska a Srbska. Orgány EÚ reprezentovali predseda Európskej rady Donald Tusk a eurokomisár pre migráciu Dimitris Avramopulos. Nemecká kancelárka Angela Merkelová vo Viedni konštatovala pokrok v boji proti nelegálnej migrácii a vyhlásila, že cieľom musí byť tento jav "v najväčšej možnej miere zastaviť". Prisľúbila pritom ďalšiu pomoc Grécku a Taliansku, a to v podobe každomesačného prijímania niekoľkých stoviek migrantov z týchto krajín, uviedla DP. Orbán zasa na summite zopakoval požiadavku, aby bolo Grécko vylúčené zo schengenského priestoru voľného pohybu osôb. Vyslovil sa tiež za vytvorenie "novej obrannej línie pre Európu" v prípade, že by sa nepodarilo zabezpečiť ochranu vonkajších hraníc Schengenu do konca tohto roka, informovala agentúra APA. Uvedená "línia" by sa mala podľa Orbána nachádzať na macedónsko-gréckej, srbsko-macedónskej alebo maďarsko-srbskej hranici a mala sa uplatniť vo chvíli, keď dôjde k zlyhaniu marcovej dohody o migrantoch medzi EÚ a Tureckom.  Orbán sa vo Viedni vyjadril, že "obranná línia" by mala chrániť aj Taliansko, ktoré je vystavené prílevu nelegálnych migrantov cez Stredozemné more. V tejto súvislosti navrhol vybudovanie "obrovského utečeneckého mesta" na líbyjskom pobreží, kde by mohli byť umiestnení aj všetci migranti z Európy, čakajúci na výsledky azylových konaní. Na poznámku jedného z novinárov, ktorý poukázal na nestabilitu v Líbyi, reagoval slovami, že príslušná dohoda s líbyjskou vládou "by mohla byť bližšie, než si myslíte". Na summite sa zúčastnili predstavitelia 11 krajín ležiacich na tzv. balkánskej migračnej trase - Albánska, Bulharska, Grécka, Chorvátska, Macedónska, Maďarska, Nemecka, Rakúska, Rumunska, Slovinska a Srbska. Orgány EÚ reprezentovali predseda Európskej rady Donald Tusk a eurokomisár pre migráciu Dimitris Avramopulos.


Srbsko uprednostní členstvo v Únii pred vzťahom s Ruskom, uviedla Brnabičová

Premiérka chce do roku 2020 pripraviť krajinu pre členstvo v EÚ.

BELEHRAD. Srbská premiérka Ana Brnabičová uviedla, že ak si bude musieť Srbsko vybrať medzi blízkym vzťahom s Ruskom alebo členstvom v EÚ, rozhodne sa pre to druhé. Brnabičová to povedala v rozhovore pre americkú agentúru Bloomberg. Srbská premiérka povedala, že bude pokračovať v ceste, ktorú začal jej predchodca, terajší prezident a bývalý premiér Aleksandar Vučič, aby pripravila krajinu pre členstvo v EÚ do roku 2020, keď jej končí mandát. "My máme emotívne vzťahy s Ruskom - kvôli tradícii, kultúre a vierovyznaniu," uviedla srbská premiérka a poukázala na to, že v Srbsku veľký počet ľudí vníma Rusko "ako nášho veľkého brata, nášho ochrancu". Podľa jej slov sa tieto pocity nemôžu prehliadať, ale strategická je cesta do EÚ. Brnabičová sa nechcela vyjadriť k otázke, či bude nasledovať svojho predchodcu Vučiča, ktorý odmietol rozhodnutie EÚ o zavedení sankcií voči Rusku, ak by takýto postoj ohrozil vstup Srbska do EÚ. "Toto teraz nemôžem komentovať, pretože na Balkáne je veľmi ťažké sa k niečomu zaviazať... Je to zložitý región," odpovedala Brnabičová, ktorá nepatrí k žiadnej politickej strane a vzdelanie získala v USA a v Británii. Srbská premiérka sa vyjadrila aj k otázke Kosova. Podľa nej pokrok v normalizácii vzťahov s Prištinou bude závisieť od toho, či Priština schváli istý stupeň autonómie Srbom, ktorí žijú na severe Kosova, a v súvislosti s tým sa pri záverečných rokovaniach rozhodne o statuse Kosova.


Peter Veľký zdvihol francúzskeho kráľa na ruky. Macron Putinovi neustúpil

Francúzsky a ruský líder sa stretli v zámku, kde sa rozhodlo o súčasných hraniciach Slovenska a Maďarska.

PARÍŽ, BRATISLAVA. Ruský cár Peter Veľký zbožňoval cestovanie. Po Európe chodil takmer štyri desaťročia, prešiel ju od Holandska po Moldavsko, od Anglicka po Perziu. Vo Francúzsku bol dvakrát. Pri druhej ceste pred tristo rokmi strávil v Paríži a vo Versailles mesiac. Hovoril s miestnymi umelcami, obchodníkmi, stretol sa aj s vtedy sedemročným kráľom Ľudovítom XV. Mnohé veci, ktoré sa naučil, potom zaviedol aj doma a vytvoril tak moderné Rusko. Výstavu, ktorá si pripomína túto návštevu, otvárajú v utorok vo Versailles, v luxusnom sídle francúzskych kráľov kúsok od Paríža. A toto bol aj oficiálny dôvod pondelňajšej návštevy ruského prezidenta Vladimira Putina vo Francúzsku. Do krajiny prišiel na osobné pozvanie francúzskeho lídra Emmanuela Macrona. Nový francúzsky prezident sa mal pôvodne s Putinom stretnúť až v júni na summite G-20, no využil Putinov zdvorilostný telefonát po svojom zvolení a ruského lídra pozval na otvorenie výstavy. Putin má rád veľké, symbolické veci. Myslím si, je to skvelá politická príležitosti, výber miesta je dokonalý. Macronov vzťah k Putinovi je pritom v posledných týždňoch vyhrotený. V kampani sa téme Ruska veľmi nevenovali, jeho plány v zahraničnej politike sa sústredili prevažne na Európsku úniu. No potom na vlastnej koži spoznal, ako ruskí hackeri zasahujú do volieb. Krátko pred druhým kolom prezidentských volieb sa na internet dostali e-maily ľudí z Macronovej kampane. Navyše, týždne predtým bol terčom ruskej propagandy, ktorá o ňom šírila hoaxy a okrem iného naznačovala, že s jeho vzťahom s manželkou staršou o 24 rokov nie je niečo v poriadku. "Debata nebola nevinná," povedal Macron médiám podľa BBC. "Chcel som ukázať, že neurobím žiadne ústupky, ani symbolické, ale tiež veci nepreháňať." Macron by však chcel s Ruskom spolupracovať v boji proti terorizmu. Už na stretnutí G7 Macron pripomenul, že aj Francúzsko sa pridalo k vyhláseniu za pokračovanie v sankciách voči Rusku. „Rešpektujem tieto princípy a budem ich podporovať,“ vyhlásil. Rusko tak nemôže očakávať ústretovejší postoj, kým neprestane podporovať separatistov na východnej Ukrajine a nevráti polostrov Krym Ukrajine. O zrušení sankcií v kampani pred prezidentskými voľbami hovorila Macronova súperka Marine Le Penová, ktorá mesiac pred voľbami za Putinom do Moskvy aj vycestovala. Lídri sa nezhodnú ani v otázke Sýrie, kde Rusko stojí na strane diktátorského režimu Bašara Asada a Francúzsko je súčasťou koalície západných a sunnitských arabských štátov. Majú síce rovnaký cieľ – poraziť Islamský štát – no nezhodnú sa na tom, či má mať Asad miesto v povojnovom usporiadaní krajiny. Bývalý poradca Macronovho predchodcu Françoisa Hollanda Jacques Audibert krok nového prezidenta oceňuje. Macron sa cez víkend stretol s lídrami štátov G7 na stretnutiach, na ktoré v minulosti pozývali Rusko, no po zavedení sankcií s tým západné štáty prestali. Preto je podľa Audiberta dobré, že Macron ho pozval priamo do Versailles, do luxusného barokového sídla francúzskych kráľov. „Putin má rád veľké, symbolické veci. Myslím si, že je to skvelá politická príležitosti, výber miesta je dokonalý,“ povedal Audibert podľa agentúry Reuters. Lídrí sa stretli v paláci Veľký Trianon, kde po prvej svetovej vojne podpísali aj zmluvu, ktorá určila aj súčasné hranice Slovenska a Maďarska. Napriek tomu, že ide o prvé stretnutie lídrov, a pred novinármi sa zrejme budú usmievať a podávať si ruky, očakáva sa tvrdý rozhovor. Pri Macronovi sa bude skúmať aj reč tela. Odborníci pripomínajú udalosť spred tristo rokov, keď Peter Veľký napriek protokolu zdvihol mladého kráľa na ruky. Aj pri novom prezidentovi sa hovorí o tom, že má len 39 rokov a na svetovej scéne sa možno ešte nevie vyrovnať skúsenejším lídrom. A 64-ročný Putin, ktorý má Rusko pod kontrolou už od roku 1999, je v tomto zmysle tou najťažšou váhou. Macron vo štvrtok uspel na stretnutí s Trumpom, kde sa typickým podaním ruky amerického prezidenta nenechal zatlačiť do defenzívy. Macronov poradca Christopher Castaner verí, že prezident zvládne aj toto stretnutie. „Je to o to dôležitejšie, že mnohí majú pocit, že mladý prezident nemá ešte postavenie prezidenta republiky a nebije sa o záujmy Francúzska,“ zdôraznil pre EU Observer.


Nemci sú nespokojní s tým, ako chcú Taliani likvidovať dve banky

BERLÍN. Berlín a Rím sa prú o záchranu talianskych bánk. Hrozí, že medzi Nemeckom a Talianskom môže spor nadobudnúť veľké rozmery. Nemecký spolkový minister financií Wolfgang Schäuble pokladá európsku smernicu o záchrane, respektíve likvidácii neživotaschopných bánk za nedostatočnú a mala by sa aktualizovať. Aj prezident nemeckej centrálnej banky Jens Weidmann hovorí o "zlom signáli". Stáva sa prekážkou pre prehĺbenie európskej integrácie. Prejavuje sa to nielen v nedodržiavaní pravidiel o rozpočtovom hospodárení, ale predovšetkým pri neakceptovaní nových zásad likvidácie nezdravých úverových ústavov práve v krajinách, ktoré žiadajú ich zachovávanie na úrovni celého spoločenstva. Talianska vláda pred týždňom rozhodla, že na likvidáciu ústavov Veneto Banca a Banca Popolare di Vivenza poskytne 17 miliárd eur. Európska centrálna banka (ECB) ich uznala za nezachrániteľné. Európska smernica o zániku bánk takýto spôsob ich likvidácie nepripúšťa. Minister Schäuble konštatoval, že smernica o likvidácii bánk v eurozóne má medzeru, ktorú treba odstrániť. Pre vlastníkov a veriteľov úverových ústavov by bolo v konečnom dôsledku lepšie, keby sa likvidovali podľa národného práva pre nesolventnosť, a nie cez európske likvidačné úrady. "O tejto medzere v smernici bude treba v Európe ešte raz rokovať," uviedol minister. Podľa súčasnej smernice o likvidácii bánk by sa nemali na tento účel použiť peniaze daňových poplatníkov. V tomto prípade treba najprv použiť financie vlastníkov a veľkých veriteľov ústavu. Minister uviedol: "Skutočne sú tu pravidlá na to, aby sa uplatnili". V európskej smernici sa uvádza, že strata do 8 % bilančnej sumy sa hradí akciami a z rezervného fondu ústavu, potom z obligácií a vkladov klientov zo sumy nad 100.000 eur. Až potom by mali prísť na rád financie z bankového likvidačného fondu. Taliansky minister financií Pier Carlo Padoan bráni rozhodnutie vlády a pripomenul, že Nemecko by si malo spomenúť na to, ako zachraňovalo svoje vlastné banky. V článku v nemeckom denníku Wirtschaftswoche pripomenul, že Veľká Británia a Nemecko v období finančnej krízy vložili "stovky miliárd" do záchrany svojich bánk. V Taliansku sa na tento účel z verejných zdrojov použila asi miliarda eur.


Euroinštitúcie sa dohodli na znížení emisií pre nákladiaky

Je to príliš náročné, reagujú výrobcovia áut.

BRUSEL. Európska komisia (EK) v utorok privítala správu, že vyjednávači Rady EÚ pod taktovkou rumunského predsedníctva sa spolu s vyjednávačmi Európskeho parlamentu (EP) dohodli na "ambicióznej a vyváženej dohode" o znížení emisií oxidu uhličitého (CO2) pre nové nákladné automobily a autobusy. Ide o dohodu týkajúcu sa nariadenia z dielne eurokomisie, ktoré - v porovnaní s úrovňou z roku 2019 - predvída zníženie emisií oxidu uhličitého o 30 percent do roku 2030. Podľa EK tým vzniká dostatočný časový priestor pre výrobcov automobilov a autobusov, aby sa prispôsobili novej situácii. Utorňajšia dohoda nadväzuje na decembrovú dohodu o nových emisných normách CO2 pre autá a ľahké dodávky v EÚ na obdobie po roku 2020. Podľa správy EK je to ďalší odrazový mostík pre modernizáciu európskeho sektora mobility a jeho prípravu na klimatickú neutralitu v druhej polovici 21. storočia. Komisia zdôraznila, že nové právne predpisy pomôžu emisným cieľom členských štátov, podporia inovácie a bezuhlíkovú mobilitu, posilnia konkurencieschopnosť priemyslu EÚ, stimulujú zamestnanosť a zároveň znížia náklady na pohonné látky pre dopravcov, čím prispejú k lepšej kvalite ovzdušia. Eurokomisár pre klimatické opatrenia a energetiku Miguel Arias Caňete v tejto súvislosti skonštatoval, že s prvou emisnou normou EÚ pre nákladné automobily sa podarilo dokončiť právny rámec na dosiahnutie európskeho cieľa znížiť emisie skleníkových plynov najmenej o 40 percent do roku 2030. Europarlament sa usiloval dosiahnuť vyšší cieľ zníženia emisií pre nákladné vozidlá - o 35 percent -, avšak členské krajiny trvali na pôvodných limitoch a cieľoch. Európske združenie výrobcov automobilov (ACEA) tieto ciele označilo za príliš "náročné", napríklad aj pre nedostatočne vybudovanú infraštruktúru pre elektrické autá alebo autá na vodíkový pohon, ktoré pomáhajú znižovať uhlíkové emisie. Predbežnú dohodu ešte musia schváliť ministri členských štátov (Rada EÚ) a poslanci EP, čo sa však považuje už len za formalitu.


Do dánskeho parlamentu by sa dostala nová protiislamská strana

Tri prieskumy im prisúdili viac ako dve percentná potrebné na prienik do parlamentu.

KODAŇ. Dánska krajne pravicová strana Tvrdá línia, ktorá chce zakázať islam a deportovať tisíce Moslimov, by sa v nasledujúcich parlamentných voľbách dostala do dánskeho parlamentu. Vyplýva to z najnovšieho prieskumu verejnej mienky inštitútu Voxmeter, ktorý bol zverejnený v pondelok, informovala agentúra Reuters. Novú stranu Tvrdá línia založil v roku 2017 právnik Rasmus Paludan, ktorý vzbudil pozornosť verejnosti, keď na YouTube zverejnil protiislamské videá. Paludan provokoval napríklad aj opakovaným verejným pálením Koránu, ktorý občas zabalil aj do slaniny, čo sám označoval za dôkaz slobody prejavu. Podľa najnovšieho prieskumu inštitútu Voxmeter by Tvrdá línia vo voľbách získala 2,4 percenta hlasov, čo by stačilo na prekonanie dvojpercentnej hranice zvoliteľnosti. Dva ďalšie prieskumy zverejnené minulý týždeň takisto ukázali, že strane by sa podarilo získať kreslá v dánskom parlamente. Tvrdá Línia by podľa nich dosiahla podporu 2,7, respektíve 3,9 percenta hlasov. Takýto výsledok by bol podľa agentúry Reuters ranou pre najväčšie populistické zoskupenie v krajine, Dánsku ľudovú stranu (DF), ktorá je na politickej scéne už celé desaťročia a taktiež vystupuje proti prisťahovalectvu. Strana Tvrdá línia už získala od Dánov približne 20-tisíc podpisov potrebných na účasť v parlamentných voľbách, ktoré sa budú konať najneskôr 17. júna tohto roku. V apríli dánska polícia zadržala 23 ľudí v súvislosti s nepokojmi, ktoré vypukli počas demonštrácie organizovanej Paludanom. Dánsky premiér Lars Lökke Rasmussen túto krajne pravicovú demonštráciu odsúdil. Paludanovi dánsky súd tento rok udelil 14-dňový podmienečný trest odňatia slobody za rasistické vyjadrenia na adresu hovorcu medzinárodného aktivistického hnutia Black Lives Matter (BLM). Paludan sa proti rozsudku odvolal.


Neymar potvrdil, že sa už zotavil zo zranenia členka

Objavujú sa informácie o nezhodách medzi hráčom a vedením PSG.

SAO PAULO. Brazílsky futbalista Neymar sa podľa vlastných slov už takmer úplne zotavil zo zranenia členka, pre ktoré vynechal juhoamerický šampionát Copa America. Najdrahší hráč sveta to uviedol pre domáce médiá krátko pred návratom do Paríža, kde by sa mal zapojiť do tréningového procesu jeho PSG. "Môj členok je v poriadku. Jediné čo teraz potrebujem, je naplno sa vrátiť do tréningu," uviedol 27-ročný útočník. Francúzske médiá celý týždeň farbisto informovali o nevôli vedenia úradujúceho francúzskeho šampióna, keďže Neymar absentoval na prvom tréningu pred novou sezónou. Hráč zostal v Brazílii, kde sa zúčastnil na charitatívnom podujatí organizovanom vlastnou nadáciou. Následne odmietol obvinenia zo strany PSG s tým, že natáčanie reklamného spotu pre jeho nadáciu mal dlhodobejšie naplánované a odobrené. Špekulácie o nezhodách a možnom návrate do španielskej Barcelony tiež rozvírila fotka jeho otca v drese katalánskeho klubu, ktorú Neymar zverejnil na internete. "Neymar môže opustiť PSG, len ak príde ponuka, ktorá nám bude vyhovovať," vyjadril sa dávnejšie k prestupovým špekuláciám športový riaditeľ PSG Leonardo. Informáciu priniesla agentúra AFP.


Kuba ostro kritizuje rozhodnutie USA vyhostiť členov jej misie pri OSN

Dvojica Kubáncov škodila národnej bezpečnosti, tvrdia Američania.

HAVANA. Kubánska vláda ostro kritizovala rozhodnutie Spojených štátov vyhostiť dvoch členov stálej misie Kuby pri Organizácii Spojených národov (OSN) v New Yorku a obmedziť pohyb jej zvyšných členov. Podľa vyjadrenia kubánskeho ministra zahraničných vecí Bruna Rodrígueza je takýto krok "neoprávnený", informovala v noci na piatok tlačová agentúra AFP. "Kategoricky odmietame neoprávnené vyhostenie dvoch funkcionárov stálej misie Kuby pri OSN a sprísnenie obmedzení pohybu pre diplomatov a ich rodiny," napísal Rodríguez vo svojej reakcii na sieti Twitter. Americké ministerstvo zahraničných vecí vo štvrtok oznámilo, že spomínanú dvojicu Kubáncov požiadalo o odchod zo Spojených štátov, keďže vykonávali "činnosť škodlivú pre národnú bezpečnosť" hostiteľskej krajiny. Hovorkyňa rezortu Morgan Ortagusová tiež uviedla, že všetci členovia kubánskej misie pri OSN sa budú smieť v pohybovať už len na území newyorskej štvrte Manhattan, kde má svetová organizácia svoje sídlo. Oznámenie Washingtonu prišlo v čase, keď sa v New Yorku začína 74. zasadnutie Valného zhromaždenia OSN.


Existuje spojitosť medzi streľbou na Floride a ruskou kauzou, tvrdí Trump

Trump na Twitteri napísal, že je "veľmi smutné, že FBI prehliadla signály vyslané strelcom.

WASHINGTON. Americký prezident Donald Trump spojil streľbu na floridskej škole s vyšetrovaním amerického federálneho úradu pre vyšetrovanie (FBI) údajného zasahovania Ruska do amerických prezidentských volieb v roku 2016. Informovala o tom v nedeľu agentúra DPA. Trump na Twitteri napísal, že je "veľmi smutné, že FBI prehliadla všetky signály vyslané floridským školským strelcom. Toto je neprijateľné." Podľa neho FBI "vynaložila veľa času na to", aby dokázala nelegálne vzťahy medzi Trumpovou kampaňou a predstaviteľmi Ruska. Prezident reagoval na nedávne zistenie, že FBI dostal ešte v januári varovanie, z ktorého vyplývalo, že páchateľ stredajšej streľby na strednej škole na Floride mohol plánovať útok. FBI však podľa vlastného vyhlásenia pochybil, keďže upozornenie dostatočne nepreskúmal. Na 19-ročného strelca Nikolasa Cruza FBI telefonicky upozornila osoba z jeho blízkeho okolia. Tá FBI poskytla informácie o Cruzových zbraniach, jeho nestálom správaní, znepokojivých príspevkoch na sociálnych sieťach či vyjadreniach o túžbe zabíjať ľudí. Volajúci sa obával, že by Cruz mohol zaútočiť v škole. FBI vo svojom vyhlásení uznal, že tento tip mal byť dôkladne preskúmaný, čo sa však nestalo. Americký minister spravodlivosti Jeff Sessions nariadil v reakcii na pochybenie úradu, previerku pracovných postupov FBI i ministerstva spravodlivosti. FBI bol zároveň vlani v septembri upozornený aj na komentár, ktorý pod jedným z videí na YouTube napísal používateľ označujúci sa za Nikolasa Cruza. Ten v príspevku tvrdil, že sa stane "profesionálnym školským strelcom". FBI príspevok preverila, nepodarilo sa jej však zistiť jeho autora. Guvernér štátu Florida Rick Scott v súvislosti so spomínanými zlyhaniami vyzval riaditeľa FBI Christophera Wraya, aby odstúpil z funkcie. Podľa Scotta je "neprijateľné", že FBI v januári nepreverila informácie o údajnej Cruzovej túžbe zabíjať ľudí.


V Dagestane protestujú novinári proti zatknutiu kolegu

MOSKVA. Novinári v juhoruskej republike Dagestan protestujú proti zatknutiu svojho kolegu Abdulmumina Gadžijeva. Žurnalistu obvinili z terorizmu, a to údajne na základe výpovede vynútenej mučením, informovala vo štvrtok agentúra AP. Na okamžité prepustenie novinára vyzvala aj medzinárodná organizácia Reportéri bez hraníc (RSF). Gadžijev pracuje ako náboženský redaktor miestneho nezávislého spravodajského týždenníka Černovik. Zadržali ho 14. júna pre obvinenia z financovania a zapojenia do činnosti teroristickej organizácie. Novinárovi kolegovia označili vznesené obvinenia za vykonštruované. Podľa nich sú založené na výpovediach podozrivej osoby, ktoré vyšetrovatelia získali pomocou mučenia. Ku Gadžijevovmu zatknutiu došlo niekoľko dní po tom, ako ruské úrady po vlne rozhorčenia stiahli obvinenia voči moskovskému investigatívnemu novinárovi Ivanovi Golunovovi. Toho pôvodne zadržali pre podozrenie z pokusu o nelegálny predaj omamných látok. Dagestanskí novinári sa preto rozhodli inšpirovať sa príkladom troch popredných ruských denníkov, ktoré minulý týždeň na svojej titulnej strane zverejnili slogan na podporu Ivana Golunova v znení "Ja/My sme Ivan Golunov". Trojica dagestanských novín v stredu oznámila, že ich piatkové vydania budú mať rovnakú titulnú stranu, ktorú bude tvoriť slogan "Ja/My sme Abdulmumin Gadžijev". Novinárovo zatknutie podľa nich predstavuje útok na slobodu tlače v Dagestane. Organizácia Reportéri bez hraníc (RSF) v stredu označila Gadžijevovo zatknutie za nezákonné, pretože dôkazy voči nemu boli získané prostredníctvom mučenia a násilia, informovali noviny The Moscow Times. "Novinára nemožno uväzniť na základe svedectva vynúteného mučením. Keď polícia nie je schopná predložiť voči Abdulmuminovi Gadžijevovi presvedčivé dôkazy, musí ho okamžite prepustiť a zastaviť jeho stíhanie," uviedol predstaviteľ RSF pre východnú Európu a strednú Áziu Johann Bihr. Nezávislý týždenník Černovik, v ktorom pracuje Gadžijev, patrí medzi najpopulárnejšie periodiká v Dagestane. Podľa RSF sa už v minulosti stali terčom zastrašovania zo strany miestnych úradov a čelili obvineniam z terorizmu. Ich zakladateľ Gadžimurad Kamalov bol v roku 2011 zavraždený.


Macron žaluje fotografa za obťažovanie počas dovolenky

Fotograf na motorke opakovane sledoval prezidentský konvoj.

PARÍŽ. Francúzsky prezident Emmanuel Macron podal trestné oznámenie na nemenovaného fotografa, ktorý mu údajne znepríjemňoval život počas dovolenky. S odvolaním sa na zdroj z prostredia Elyzejského paláca o tom v utorok informovala agentúra DPA. Fotograf na motorke opakovane sledoval prezidentský konvoj a prenikol aj do záhrady rezidencie, kde prezident dovolenkoval s manželkou Brigitte. Počas uplynulého víkendu ho preto dvakrát zadržala polícia. Macron následne podal sťažnosť na políciu vo veci obťažovania a porušenia súkromia, dodal nemenovaný zdroj. Francúzske zákony chránia súkromný život oficiálnych predstaviteľov v čase nevykonávania povinností vyplývajúcich z úradnej funkcie. Podľa správ francúzskych médií trávia Macronovci svoju prvú "prezidentskú" letnú dovolenku v juhofrancúzskom Marseille. Regionálny denník citoval svedkov, ktorí videli prezidenta pestovať džoging v Marseilles a oboch manželov zahliadli na miestom kultúrnom podujatí. Elyzejský palác miesto pobytu dovolenky prezidenta oficiálne neprezradil. Uviedol iba to, že sa nachádza vo Francúzsku a že je kedykoľvek k dispozícii, aby sa v prípade nutnosti vrátil k svojim povinnostiam.


Danko sa opäť chystá do Ruska, pocestuje s podnikateľmi

Podľa Danka je prínosné mať otvorené dvere na východ i na západ.

BRATISLAVA. Predseda Národnej rady SR a SNS Andrej Danko sa opäť chystá do Ruska. Najbližšie tam odcestuje koncom júna a pôjde o podnikateľskú misiu, ktorú organizuje s viac ako dvadsiatimi slovenskými podnikateľmi. Informovala o tom riaditeľka kancelárie predsedu SNS Andreja Danka Zuzana Škopcová. Danko zdôrazňuje, že správny politik by mal nadväzovať také kontakty, ktoré sú pre Slovensko prínosom. O smerovaní Slovenska je pripravený viesť otvorený dialóg s každým ústavným činiteľom. Je spokojný, že koalícia funguje a vzájomne sa dopĺňa. Uviedol to v reakcii na cestu predsedu vlády SR Petra Pellegriniho, ktorý je na niekoľkodňovej návšteve Ruska. "Som veľmi rád, že motivujem aj pána premiéra k niektorým návštevám, pretože sa vieme vzájomne dopĺňať a tak to má fungovať," uviedol Danko, ktorý zdôrazňuje potrebu udržiavať dobré vzťahy na všetky svetové strany. "Robíme v prospech Slovenska, v prospech nášho členstva v Európskej únii a v prospech našich vzťahov s inými štátmi," povedal v súvislosti so svojimi cestami do zahraničia. Slovensko je podľa Danka čitateľné v zahraničnej politike a je preň prínosné, pokiaľ má otvorené dvere na východ i na západ.


Požiar na Kanárskych ostrovoch ustupuje, neohrozil vzácnu lokalitu

MADRID. Lesný požiar, ktorý sa od víkendu šíri rozsiahlymi oblasťami španielskeho dovolenkového ostrova Gran Canaria, stráca s poklesom intenzity vetra a teploty vzduchu na sile. S odvolaním sa na miestnych predstaviteľov o tom v utorok informovala agentúra AFP. "Po nočnej návšteve (postihnutých) oblastí mi odborníci hovoria, že oheň ustupuje a stráca na sile," napísal na Twitteri predseda kanárskej vlády Ángel Víctor Torres. Pred ničivými plameňmi sa podľa jeho slov podarilo uchrániť aj vzácny prírodný park Tamadaba. Predstaviteľ ostrova Gran Canaria Antonio Morales vo vysielaní španielskeho rozhlasu povedal, že "vietor našťastie opadol", vďaka čomu "to včera v noci šlo veľmi dobre v porovnaní s tým, čo sme očakávali". Vplyv požiaru na chránené oblasti ostrova podľa neho nebol taký zlý, ako sa očakávalo. Ešte v pondelok úrady popisovali požiar ako "nekontrolovateľný" a rýchlo postupujúci naprieč ostrovom. Požiar spálil v západnej časti ostrova Gran Canaria viac ako 12.000 hektárov. Úrady evakuovali do bezpečia približne 10.000 ľudí. Do boja s najväčším tohtoročným požiarom v Španielsku nasadili viac ako 1000 hasičov a záchranárov a 15 hasiacich lietadiel a vrtuľníkov. Požiar vypukol v sobotu večer a začal sa šíriť do turisticky vyhľadávaného priesmyku Cruz de Tejeda Valleseco na ostrove Gran Canaria, ktorý je jedným zo španielskych Kanárskych ostrovov.


Sagan vyhral prvú etapu na Okolo Kalifornie, v prvej desiatke aj Baška

1. etapa (Sacramento - Sacramento, 143 km):  KALIFORNIA. Slovenský cyklista Peter Sagan (Bora-Hansgrohe) sa stal víťazom 1. etapy na pretekoch Okolo Kalifornie. V šprintérskom závere etapy so štartom aj cieľom v Sacramente (143 km) Sagan zdolal Travisa McCaba z tímu Spojených štátov amerických a Nemca Maxa Walscheida (Sunweb). Slovenský úspech zvýraznil deviatym miestom Saganov tímový kolega Erik Baška, ktorý prišiel do cieľa s mankom 4 sekúnd na víťaza. Saganov starší brat Juraj skončil na 119. priečke s odstupom 51 sekúnd. Vďaka získanej bonifikácii Peter Sagan vedie v celkovom poradí s náskokom 4 sekúnd pred McCabom a 6 sekúnd pred Walscheidom. Baška je celkovo dvanásty a J. Sagan stodevätnásty. Slovenský líder tímu Bora-Hansgrohe je zároveň aj na čele bodovacej súťaže s 15 bodmi. Baškovi tam patrí 11. priečka. Peter Sagan si pripísal 111. triumf v profikariére, ale iba druhý v tomto kalendárnom roku. Na víťazstvo čakal od 17. januára a víťazného šprintu v austrálskej Uraidle v rámci 3. etapy pretekov Tour Down Under. V Kalifornii sa trojnásobný majster sveta teší zo sedemnásteho víťazstva, čím opäť prekonal svoj vlastný rekord. U domácich má z tohto dôvodu prezývku "Kráľ Kalifornie". "Nie je pochýb o tom, že toto je veľmi pekné víťazstvo pre mňa aj celý náš tím. V tento deň sa tešil z triumfu aj tímový kolega Pascal Ackermann na pretekoch Giro d´Italia a teraz sme to vylepšili na double v Kalifornii." Chcem sa poďakovať všetkým za to, čo odviedli. Bola to skvelá práca. Náš tím kontroloval preteky a dostal ma do dobrej pozície do šprintu. Bol som koncentrovaný, zostal som vpredu a dobre načasoval svoj útok. Je to skvelý pocit odštartovať víťazstvom jedny z mojich najobľúbenejších pretekov," povedal Peter Sagan na portáli svojho tímu Bora-Hansgrohe. Podujatie Okolo Kalifornie sa koná v dňoch 12.- 18. mája a aj tento rok ho zaradili do prestížnej kategórie WorldTour. Organizátori 14. ročníka najväčších pretekov na západnom pobreží USA pripomínajú, že cyklisti počas siedmich etáp prekonajú 773 míľ, čo je v prepočte 1244 km. Pondelková druhá etapa bude mať 194,5 km so štartom v Rancho Cordova a cieľom v South Lake Tahoe. Cyklisti prekonajú takmer 4000 výškových metrov a musia preliezť aj cez Carson Pass vo výške 2616 m. "Tešíme sa z Petrovho víťazstva, ale teraz nás čaká horská etapa, v ktorej budeme pracovať na Felixa Grossschartnera a jeho ambície na celkovú klasifikáciu," pripomenul športový riaditeľ Bora-Hansgrohe Ján Valach.Poradie po 1. etape: Bodovacia súťaž: Prehľad zostávajúcich etáp na 14. ročníku pretekov Amgen Tour of California /Okolo Kalifornie 2019/:


Supermarketom Yeme sa darí, otvoria ďalší obchod

Obchod s potravinami otvorí svoju novú prevádzku v bratislavskom Horskom parku. Prvú má v Ružinove.

BRATISLAVA. Po necelom roku alternatívne potraviny Yeme sa rozhodli rozširovať. V marci 2017 pribudne ich nový obchod. Otvoria ho v bratislavskom Horskom parku. Informáciu priniesli vo štvrtok Hospodárske noviny. „Od začiatku sme vedeli, že v Bratislave otvoríme viac predajní,“ povedal pre HN šéf spoločnosti Yeme Peter Varmuža. Dôvodom na otvorenie predajne práve v Horskom parku je podľa Varmužu viac. Jedným z nich je aj priblíženie sa k svojim zákazníkom. Ľudia podľa neho za ich potravinami radi cestujú. Nový obchod však v porovnaní s prvou prevádzkou bude menší. Yeme ju otvorilo vlani v marci v bratislavskom Ružinove. Je hneď vedľa klientského centra, ktoré zriadilo ministerstvo vnútra. Supermarket sa od tých bežných líši najmä v troch veciach – pečie vlastný chlieb a pečivo, spracováva mäso priamo v predajni a zeleninu, ovocie či mliečne výrobky nakupuje v drvivej väčšine len od slovenských farmárov. V tomto trende chce pokračovať aj v novej prevádzke. „Môžeme tak pomôcť rásť aj našim lokálnym dodávateľom,“ konštatoval pre HN Varmuža. Keď Yeme otvorilo vlani v marci svoj prvý obchod, novinkou bol aj predaj čerstvých byliniek na váhu. Tie si zákazníci sami odstrihli. Platí sa len za gramy. Celkovo sa však ceny mäsa či čerstvého chleba pohybujú o niečo vyššie, než sú ľudia zvyknutí napríklad v Tescu či v Bille. Napríklad kilo chleba vyjde približne na tri eurá, mäso o približne desať percent drahšie ako bežne na trhu. Hneď mesiac po otvorení malo Yeme problémy so skladovaním potravín. Fotografie, ktoré zaslal týždenníku Trend čitateľ, ukazovali, že spoločnosť skladovala potraviny na otvorenom priestranstve v ohradenej časti predajni. Išlo podľa fotografií o jablká, pomaranče, hrušky ananás či vajcia. Varmuža vtedy pochybenia priznal. „Je pravda, že sme mali na dvore dočasne uskladnený tovar. Boli tam vybrané druhy, konkrétne zemiaky, cibuľa a melón, ktoré sa aj v prírode vyskytujú vonku a balené nápoje,” citoval vlani v apríli Trend Petra Varmužu. Supermarketu za to hrozila pokuta. Jej výšku vtedy sám Varmuža odhadol na pár stoviek eur. Nešlo však o jediné problémy. V prvých dňoch po otvorení predajne sa ľudia sťažovali napríklad na to, že popoludní si nevedeli kúpiť čerstvý chlieb. Spoločnosť problém vyriešila tak, že prijala nových ľudí a preorganizovala prácu svojich zamestnancov.


Ukázali video obrovského meteoru, ktorý vybuchol v atmosfére Zeme

V polovici minulého decembra vybuchla v atmosfére Zeme ohnivá guľa - veľmi jasný meteor. Národný úrad pre letectvo a vesmír (NASA) o úkaze informoval pred týždňom. Uverejnili tiež satelitné zábery, ktoré niekoľko minút po úkaze zachytili nástroje satelitu Terra. Na záberoch je vidieť tieň, ktorý vrhla trasa meteoru na vrcholky oblakov. Predĺžený tvar má vďaka tomu, že Slnko na miesto svietilo pod nízkym uhlom. Oranžovo sfarbený oblak za sebou zanechala ohnivá guľa po tom, čo rozpálila vzduch, cez ktorý prešla. Ohnivá guľa, nazývaná aj bolid, z 18. decembra 2018 bola najsilnejšou od roku 2013. Pri výbuchu sa uvoľnil ekvivalent energie 173 kiloton TNT, čo je takmer desaťkrát viac ako pri výbuchu atómovej bomby v Hirošime (15 kiloton). Bolid vybuchol vo výške 26 kilometrov nad Beringovým morom, neohrozil tak žiadnych ľudí.


Masky s lebkami, GoPro kamery. V Mósule podnikajú razie na islamistov

Islamistov aj bez obuvi nakladajú na dodávky, raziám sa prizerajú ľudia zo susedstva.

MÓSUL. Iracké bezpečnostné jednotky podnikli v 21. februára jednu z mnohých razií na podozrivých členov extrémistickej skupiny Islamský štát v oslobodených častiach východného Mósulu. Podozrivých jednotky identifikujú na základe informácií, ktoré im dávajú obyvatelia mesta. Bezpečnostné jednotky podnikajú tri či štyri razie týždenne, počas ktorých sa snažia zadržať schovávajúcich sa islamistov.


MATEMATICKÉ HÁDANKYMatematická hádanka: Ako dobre poznáte ručičkové hodinky? (riešenie)

Hodinky na ruke sú pri tomto príklade výhodou.

Ak vás lákala odpoveď 12, skúste si pre istotu vypísať všetky časy, kedy v danom úseku ručičky ukazujú rovnakým smerom. 1. Medzi 6:30 a 6:35. 2. Medzi 7:35 a 7:40. 3. Medzi 8:40 a 8:45. 4. Medzi 9:45 a 9:50. 5. Medzi 10:50 a 10:55 6. O 12:00. 7. Medzi 13:05 a 13:10. 8. Medzi 14:10 a 14:15 9. Medzi 15:15 a 15:20 10. Medzi 16:20 a 16:25 11: Medzi 17:25 a 17:30 Ručičky hodiniek ukazujú medzi 6:00 a 18:00 rovnakým smerom 11-krát.


Stavebník stavia bytovku bez parkovacích miest

Stojiská na parkovanie má firma VI Group zabezpečiť prenájmom na susednom parkovisku. Zmluva však podľa mestskej časti už neplatí.

NOVÉ MESTO. V Novom Meste na Odborárskej ulici vzniká bytovka, ku ktorej stavebník nestavia parkovacie miesta. Zabezpečiť ich má pre budúcich obyvateľov novostavby prenájmom od firmy Chimex, ktorá neďaleko vlastní vietnamskú ubytovňu a parkovisko. Prenájom parkovacích miest bol podmienkou ministerstva dopravy, aby stavebník dostal stavebné povolenie a byty mohli vyrásť. Mestská časť Nové Mesto a občianske združenie Dimitrovka, ktoré sú proti výstavbe bytov bez parkovacích miest, však tvrdia, že zmluva o prenájme sa skončila k 31. marcu tohto roka. „Stalo sa to, na čo som upozorňoval. A to, že po kolaudácii bude podnájomná zmluva ukončená a ľudia nebudú mať kde parkovať," povedal novomestský starosta Rudolf Kusý. Firma VI Group však tvrdí, že zmluvu so spoločnosťou Chimex len dočasne pozastavila, pričom naďalej platí. „Dôvodom na takýto postup je, že parkovacie miesta uvedené v zmluve až do dokončenia rekonštrukcie nemá reálne kto využívať," uviedol konateľ VI Group Richard Duška. Novomešťanom sa situácia nepáči. Boja sa, že po výstavbe nebudú mať kde parkovať. V lokalite je problém s miestami pre autá už aj dnes, pričom vedľa stavby VI Group pribudne onedlho aj 600 bytov v rámci projektu Nobelka. Jej nájomníci a návštevníci môžu tak situáciu s parkovaním skomplikovať ešte viac. Nespokojnosť dávajú domáci spolu s niektorými miestnymi poslancami najavo aj protestmi. „Ľudia bojujú za svoje práva na slušné bývanie. A budú protestovať až do ich naplnenia," povedal novomestský poslanec Vladimír Mikuš, ktorý spolu s OZ Dimitrovka zorganizoval už tri protestné akcie pred stavbou na Odborárskej ulici. Nevylučuje, že protesty presunú v budúcnosti aj pred úrady, proti ktorým majú námietky. Po tom, ako sa stavebník v roku 2013 rozhodol prestavať bývalú ubytovňu pre pracovníkov štátnych Chemických závodov Juraja Dimitrova na 59 bytov, šesť apartmánov a deväť nebytových priestorov, požiadal o stavebné povolenie okresný úrad Nového Mesta. Ten mu ho odmietol vydať, pretože developer v projekte nerátal s parkovacími miestami. Keďže pracovníci Dimitrovky zväčša autá nemali, nepotrebovali ani parkovacie miesta, a tak sa pri ubytovni nikdy nepostavili. Firma VI Group sa však odvolala na Okresný úrad Bratislava, ktorý nakoniec stavbu v auguste 2016 povolil. Proti tomuto rozhodnutiu sa na ministerstvo dopravy odvolali mestská časť Nové Mesto aj občianske združenie Dimitrovka. Ministerstvo rozhodlo, že spoločnosti VI Group si stačí prenajať parkovacie miesta od firmy Chimex a nemusí budovať vlastné. Podľa ministerstva by mali stačiť, keďže stavebník nestavia novú budovu, ale rekonštruuje už existujúcu a zachová jej pôvodnú trojposchodovú výšku. Zákon totiž umožňuje developerovi prenajať si parkovacie miesta do vzdialenosti 500 metrov od príslušnej stavby. Na túto chybu v stavebnom zákone podľa novomestského poslanca Vladimíra Mikuša doplácajú obyvatelia, preto by ho bolo treba upraviť. Proti rozhodnutiu ministerstva sa však odvolala mestská časť Nové Mesto. „Ide o to, že ak sa ministerstvo nespamätá, tak sa každý developer bude pýtať, prečo by práve on mal budovať parkovacie miesta, keď iný nemusel. Preto jednoznačne trváme na požiadavke, aby investor, ak chce vybudovať byty, vytvoril aj nové parkovacie miesta," povedal starosta Nového Mesta Rudolf Kusý. Ministerstvo v máji tohto roka vydalo rozhodnutie, ktorým potvrdilo to predchádzajúce, a teda stavbu schvaľuje. Občianske združenie Dimitrovka však ministerstvo upozornilo, že zmluva o prenájme parkovacích miest, ktorá je podmienkou na schválenie stavby, má byť od apríla neplatná. Združenie preto žiada konanie obnoviť. Rezort dopravy to však nepovolil. A to preto, že neboli naplnené zákonné dôvody ustanovené v správnom poriadku na jeho obnovenie. Proti tomu sa združenie odvolalo a podalo rozklad. „O rozklade rozhodne minister na základe návrhu ním ustanovenej osobitnej rozkladovej komisie," uviedla hovorkyňa ministerstva dopravy Karolína Ducká. Rozhodnutie ministra bude už konečné. Za najlepšie riešenie situácie považuje mestská časť odkúpenie pozemku vedľa stavby od spoločnosti Istrochem, kde by sa mohli vybudovať miesta na parkovanie pre budúcich obyvateľov bytovky. „Túto možnosť však developer zamietol,“ povedal Mikuš. Stavebník VI Group zase tvrdí, že mestskej časti ešte v roku 2015 navrhol, že vystavia 98 parkovacích miest na pozemku spoločnosti Istrochem reality. „Náš návrh zamietli s odôvodnením, že parkovacie miesta boli lokalizované v blízkosti existujúcich bytových domov," uviedol Duška. Spor o výstavbe bytovky bez parkovacích miest tak naďalej pokračuje. Miestny poslanec Richard Mikulec tvrdí, že zákon by mal staviteľovi v súčasnosti jednoznačne nariadiť vybudovať nové parkovacie miesta. Predchádzalo by sa tak situácii, že podnájomná zmluva na parkovacie miesta vyprší a developer bude môcť naďalej na základe stavebného povolenia stavať.


O útoku v Sýrii presvedčili Trumpa aj Macronove argumenty

PARÍŽ. Francúzsko presvedčilo amerického prezidenta Donalda Trumpa, že je potrebné zostať v Sýrii a podniknúť vzdušné útoky v odplate za údajný útok chemickými zbraňami. Uviedol to v nedeľu francúzsky prezident Emmanuel Macron, ktorého vyjadrenie citovala agentúra AP. USA, Británia a Francúzsko mali na útok na území Sýrie "plnú medzinárodnú legitimitu," povedal Macron v rozhovore pre miestne televízne stanice BFMTV a RMC a tiež investigatívny internetový server Mediapart. "Šlo o odvetný krok, nie vojnový čin", povedal Macron pri obhajobe operácie. Vzdušné útoky na území Sýrie označil Macron za doteraz jeho najväčšiu výzvu v oblasti zahraničnej politiky. Zdôraznil, že Francúzsko je na diplomatickej scéne a v Organizácii Spojených národov (OSN) najaktívnejšia krajina. "Pred desiatimi dňami chcel prezident Trump zo Sýrie stiahnuť americké vojenské jednotky. Presvedčili sme ho, že je potrebné (v Sýrii) zostať," povedal Macron. Dodal, že Trumpa tiež presvedčil, aby útoky obmedzil na chemické zariadenia. Macron tiež avizoval diplomatické snahy zo strany Francúzska zamerané na hľadanie mierového riešenia tamojšieho dlhoročného konfliktu. Do novej diplomatickej iniciatívy chce Francúzsko zahrnúť západné mocnosti, Rusko a Turecko. Francúzsko, USA a Británia v noci na sobotu vykonali vzdušné útoky na ciele v Sýrii, a to v odplate za údajný útok chemickými zbraňami v meste Dúmá, z ktorého obviňujú sýrsku vládu.


Súd poslal do väzenia ženu spájanú s pripravovaným útokom v Paríži

Madaniovú a ďalšie dve ženy zadržali v roku 2016.

PARÍŽ. Jednu z troch žien, ktoré sa v roku 2016 údajne podieľali na príprave bombového útoku blízko katedrály Notre-Dame v Paríži, odsúdili v piatok vo Francúzsku na osem rokov väzenia za predošlé trestné činy. Informovala o tom tlačová agentúra AFP. Rozsudok nad 22-ročnou Ines Madaniovou bol vynesený v procese, v ktorom sa mala zodpovedať z toho, že v období od marca 2015 do júna 2016 povzbudzovala budúcich džihádistov, aby vycestovali do Sýrie a zapojili sa do útokov proti Francúzsku. Využívala na to šifrovanú komunikáciu prostredníctvom aplikácie Telegram. Sudkyňa skonštatovala, že obžalovaná sa nechala "naverbovať" vplyvným členom teroristickej organizácie Islamský štát (IS) Oumarom Diawom, známym aj pod menom Abou Barrou. Obhajkyňa zase povedala o svojej klientke, že v tom čase mala iba 18 rokov a bola "dievčaťom hľadajúcim uznanie a lásku". Madaniovú a ďalšie dve ženy zadržali v roku 2016 po tom, ako sa údajne pokúsili odpáliť auto s plynovými fľašami blízko katedrály Notre-Dame v centre Paríža. Madaniovú vtedy identifikovali ako dcéru majiteľa tohto vozidla, ktoré našli opustené. Pri zatýkaní zranila policajta nožom a postrelili ju do nohy. Proces s Madaniovou v prípade nevydareného útoku v Paríži sa má začať 23. septembra.


Polícia vyhostila 62 cudzincov, na Slovensku boli nelegálne

Bez oprávnenia sa na Slovensku zdržiavali viac ako 90 dní v jednom polroku.

BRATISLAVA. Polícia uskutočnila akciu zameranú na nelegálnu migráciu a neoprávnený pobyt štátnych príslušníkov tretích krajín na území Slovenska. Jej výsledkom bolo 62 predvedených a vyhostených osôb. TASR informoval hovorca Prezídia Policajného zboru Michal Slivka. "V utorok 17. 10. 2017 policajti z riaditeľstva hraničnej a cudzineckej polície Bratislava zasahovali v obchodnej spoločnosti v Šali. Na útvare pre zaistenie cudzincov v Medveďove skončilo 27 Ukrajincov, 23 Srbov, osem Macedóncov a štyria štátni príslušníci Bosny a Hercegoviny," povedal Slivka. Podľa polície porušili zákon, nakoľko sa bez oprávnenia na území Slovenska zdržiavali viac ako 90 dní v jednom polroku. "Všetci predvedení sú už administratívne vyhostení a majú zakázaný vstup do schengenského priestoru. Jeden Srb na tri roky, pretože sa zdržiaval v schengenskom priestore už od konca septembra 2014, zvyšní na jeden rok," doplnil Slivka. Dvaja Srbi podľa neho nemali cestovný doklad, preto zostali na útvare pre zaistenie cudzincov v Medveďove a vyhostení budú po tom, čo im budú vydané náhradné doklady. "Ostatní boli po vykonaní administratívnych úkonov prepustení a do siedmich dní musia opustiť Slovensko," dodal Slivka.


Futbalové reprezentantky zdolali Poľky v prípravnom zápase

Gól: 57. Fabová. ŽK: Horváthová, Havranová (obe SR), rozhodovala: Kovářová (ČR), 825 divákov Slovensko: Korenčiová - Horváthová (71. Zdechovanová), Bytčánková, Fischerová, Vojteková - Bíróová, Ondrušová (46. Havranová), Mikolajová (77. Šušolová)- Šurnovská (55. Žemberyová), Sluková (55. Fabová), Hmírová (77. Panáková) Poľsko: Szemiková - Olszewská, Grzywinská, Mesjaszová (73. Gradová), Michalczyková (46. Konatová)- Kamczyková, Balcerzaková (46. Matysiková), Zduneková, Chudziková, Kaletková (60. Grabowská) - Karczewská (60. Wiankowská) POPRAD. Slovenské futbalové reprezentantky zdolali v piatkovom prípravnom stretnutí v Poprade Poľky 1:0. Jediný gól strelila v 57. minúte Klaudia Fabová. Zverenky Petra Kopúňa nastúpia v pondelok o 20.30 h vo Viedni proti domácim Rakúšankám. Peter Kopúň, tréner žien SR: "Víťazstvo chutí úžasne. Aj keď Poľky mali vyloženejšie šance a my sme urobili chyby, musíte vedieť aj takýto zápas vyhrať. Preto si to ešte viac vážim. Presne takúto kvalitu som od súpera čakal. Je pravda, že im chýbala najlepšia hráčka Ewa Pajorová v útoku, ale aj nám niektoré chýbali a sily sa vyrovnali. Potreboval som, aby si hráčky dokázali veriť aj proti takému súperovi, že s ním dokážeme hrať. Musím pochváliť všetky dievčatá aj celý realizačný tím. V pondelok nás čaká druhý zápas v Rakúsku, bude náročnejší, mal by byť vyvrcholením nášho zdokonaľovania obrany. Chceme vidieť, ako to bude vyzerať proti silnému súperovi, ako je napríklad Švédsko, ktoré máme v skupine v kvalifikácii."


Kritériá pre povinné audity účtovníctva firiem sa zmiernia. Limit sa zdvojnásobí

Novelu zákona o účtovníctve schválil parlament.

BRATISLAVA. Kritériá pre povinné auditovanie účtových závierok obchodných spoločností sa od začiatku budúceho roka zmiernia. Počíta s tým novela zákona o účtovníctve, ktorú v utorok schválil parlament. Sumy, ktorých prekročením vzniká povinnosť závierku overovať audítorom, sa oproti súčasnosti zdvojnásobia. Podmienka obratu sa tak zvýši na štyri milióny eur a podmienka veľkosti majetku na dva milióny eur. Zákon o účtovníctve pritom stanovuje, že obchodné spoločnosti a družstvá musia dať auditovať svoje výsledky po naplnení minimálne dvoch z troch stanovených podmienok. Okrem výšky obratu a sumy majetku je tretím kritériom počet zamestnancov. Nastavený je na 30 ľudí a novelou sa nemení. Ministerstvo financií, ktoré novelu pripravilo hovorí, že ním vyšlo v ústrety dlhodobým požiadavkám firiem a navrhnuté zmeny podmienok dôkladne zvažovalo. Audítori a daňoví poradcovia však tvrdia, že spôsobí zhoršenie kvality účtovníctva menších firiem. S týmto názorom sa stotožnil aj Najvyšší kontrolný úrad, ktorý voči návrhu vzniesol aj zásadnú pripomienku. Prostredníctvom zásadných pripomienok ešte v rámci pripomienkového konania žiadali limity ponechať na súčasnej úrovni okrem Najvyššieho kontrolného úradu aj Slovenská komora audítorov či Slovenská komora daňových poradcov. Všetci pritom tvrdili, že zdvojnásobenie limitu spôsobí zhoršenie kvality účtovníctva a samotných účtovných závierok menších firiem. Rezort financií však tvrdí, že tento návrh dôkladne zvažoval. „Pri svojom rozhodovaní o zvyšovaní podmienok pre vznik povinnosti auditu v účtovnej jednotke ministerstvo zohľadnilo veľkosť ekonomiky a jej rast, veľkosť obchodných spoločností v nej, ale aj administratívnu záťaž, ktorá sa na obchodné spoločnosti zavedením povinnosti auditu kladie,“ uvádza rezort financií. Novela zákona o účtovníctve počíta aj s ďalšími zmenami. Okrem iného tiež vymedzuje účtovné jednotky, ktoré musia uvádzať vo výročnej správe nefinančné informácie týkajúce sa opisu politiky rozmanitosti, či zavádza povinnosti overenia údajov vo výkaze vybraných údajov z účtovnej závierky štatutárnym audítorom alebo audítorskou spoločnosťou pre účtovné jednotky, ktoré nespadajú pod dohľad Národnej banky Slovenska.


V Nemecku obmedzujú zákonom limit na stavebné úvery

Zákon bude výraznou brzdou pre vytváranie bublín na trhu s nehnuteľnosťami.

BERLÍN. Spolková rada, horná komora nemeckého parlamentu, schválila v piatok (12.5.) zákon, ktorým sa obmedzí poskytovanie nadlimitných úverov osobám, ktoré nemajú predpoklad, že by ich splatili. Zákon bude výraznou brzdou pre vytváranie bublín na trhu s nehnuteľnosťami, aká prepukla v roku 2007 v Spojených štátoch. Nemecký úrad pre dohľad nad finančnými službami (Bafin) dostáva oprávnenia, ktorými musí zabrániť vzniku bublín na trhu s nehnuteľnosťami. Bafin vypracuje a zverejní minimálne štandardy pre poskytovanie úveru v závislosti od úverovej dôveryhodnosti dlžníkov. Nový zákon sprísni podmienky pre poskytovanie stavebných úverov mladým rodinám a starším osobám. Úvery na prestavbu a obnovu domov a bytov sa budú získavať od bánk za podstatne zmäkčených podmienok, než na výstavbu a kúpu nehnuteľností.


Búrky skomplikovali železničnú dopravu, vlaky už premávajú

Výjazdy hasičov

Problémy na železnici

Búrky v Trnavskom kraji

Búrky na hornej Nitre

Smršť rozbila vetroň

BRATISLAVA. Železničná doprava na Slovensku je po stredajších a nočných búrkach obnovená. Niektoré spoje ale naďalej meškajú. Pre TASR to povedal hovorca Železničnej spoločnosti Slovensko Tomáš Kováč. V dôsledku vplyvu počasia vo štvrtok ráno meškali vlaky na Slovensku desiatky minút aj niekoľko hodín. Na viacerých úsekoch museli prerušiť vlakovú dopravu a odrieknuť spojenia. Meškanie na tratiach smer Štúrovo a Kúty - štátna hranica je okolo 30 až 80 minút. "Aktuálne je už sprejazdnené celé Slovensko, avšak z dôvodu nočného prerušenia dopravy kvôli poveternostným vplyvom sú problematickými jednokoľajné trate a taktiež vznikajú problémy v obratoch vlakových súprav a so zabezpečením personálu do vlakov," vysvetlil. Najviac problémov na trati spôsobili spadnuté stromy, a to najmä v úseku Veľké Leváre - Malacky, vlak z Prahy do Bratislavy preto meškal 119 minút. Problémy spôsobili stromy či konáre aj v úsekoch Zbojská - Pohronská Polhora, Sekule - Veľké Leváre, Nová Baňa - Hronský Beňadik či Topoľčany - Ludanice a ďalšie. Najväčšie meškanie mali vlaky v úseku Sekule - Kúty-štátna hranica, a to až do 319 minút. Doprava bola po búrke prerušená aj medzi Ivankou pri Nitre a Nitrou. Podľa slov hovorcu tiež zaznamenali výpadok napájania v stanici Bratislava. Trolejové vedenie sa vplyvom počasia poškodilo medzi stanicou Bratislava - Vajnory a hlavnou bratislavskou stanicou, ale aj medzi Trnovcom nad Váhom a Tvrdošovcami. Vlaky podľa hovorcu odklonili.


Nový lotyšský prezident Egils Levits zložil prísahu

Levitsa zvolili koncom mája hneď v prvom kole.

RIGA. Nový lotyšský prezident Egils Levits sa v pondelok ujal funkcie. Šesťdesiatštyriročný právnik, bývalý sudca Európskeho súdneho dvora (ECJ), zložil prísahu na mimoriadnom zasadnutí parlamentu. Levits v prejave uviedol, že v centre jeho pozornosti budú okrem iného solidarita a "moderná, udržateľná krajina". Čo sa týka zahraničnej politiky, zdôraznil silné väzby Lotyšska s európskymi a transatlantickými štruktúrami. Lotyšsko je členom EÚ a NATO, pripomína agentúra DPA. "Sme integrálnou súčasťou západného sveta a Európy - a nie akéhosi mosta medzi Západom a Východom," uviedol. "Kategoricky odmietam túto metaforu." V Lotyšsku, ktoré hraničí s Ruskom, žije početná ruská menšina. Levits je piatym prezidentom Lotyšska, odkedy v roku 1991 hlasovalo za obnovenie nezávislosti od Sovietskeho zväzu. Zvolili ho koncom mája hneď v prvom kole, keď ho podporilo 61 poslancov 100-členného lotyšského parlamentu. Nahradil v úrade Raimondsa Véjonisa, ktorý sa už o ďalší štvorročný mandát neuchádzal. Levits pôsobil ako sudca ECJ od roku 2004. Začiatkom 90. rokov sa podieľal na vyhlásení nezávislého Lotyšska. Neskôr pôsobil ako lotyšský minister spravodlivosti a veľvyslanec. O post hlavy štátu, ktorá má v Lotyšsku prevažne len ceremoniálne právomoci, sa neúspešne uchádzal už v roku 2015.


Polícia obvinila po bitke v Bratislave z výtržníctva sedem ľudí

Obvinenie sa týka štyroch občanov Holandska a troch občanov Poľska.

BRATISLAVA. Polícia na základe zabezpečených dôkazov obvinila z prečinu výtržníctva zatiaľ sedem aktérov stredajšej bitky na Ventúrskej ulici v centre Bratislavy. Ako ďalej informuje na sociálnej sieti bratislavská polícia, obvinenie sa týka štyroch občanov Holandska a troch občanov Poľska. "Obvinení boli eskortovaní do cely policajného zaistenia. Vec sa rieši v takzvanom super rýchlom konaní," informuje polícia.Policajti v rámci vyšetrovania incidentu zároveň žiadajú všetkých, ktorí si udalosť natáčali mobilom, aby záznam poskytli na Okresnom riaditeľstve Policajného zboru v Bratislave I so sídlom na Sasinkovej ulici. "V rámci trestného konania sa v súčasnosti zisťuje aj počet poškodených a rozsah spôsobenej škody," dodala polícia.Policajti po bitke futbalových fanúšikov po zápase medzi mužstvami ŠK Slovan - FC Sutjeska Nikšić (Čierna Hora) zadržali na Ventúrskej ulici v Bratislave v stredu večer 107 osôb - 41 Poliakov, 15 Holanďanov a 51 Bulharov. V bitke v bratislavskom Starom Meste zasahovalo 106 policajtov a ďalších 24 eskortovalo zadržaných. Bitka medzi poľskými a bulharskými futbalovými fanúšikmi sa strhla krátko po 21:00. Konflikt prerástol do narušenia verejného poriadku. V stredu sa konal futbalový zápas medzi mužstvami ŠK Slovan - FC Sutjeska Nikšić. Zápas sa zaobišiel bez narušenia verejného poriadku napriek tomu, že sa podľa informácií polície mali na zápase zúčastniť aj rizikoví fanúšikovia poľských mužstiev a mužstva Ajax Amsterdam s cieľom vyvolať konflikt s fanúšikmi Slovana Bratislava. "Napriek tomu, že polícia bola pripravená na možnosť narušenia verejného poriadku medzi fanúšikmi Slovana a fanúšikmi poľských mužstiev, na Ventúrskej ulici medzičasom došlo k bitke medzi poľskými a bulharskými fanúšikmi," uviedla vo štvrtok hovorkyňa krajského riaditeľstva policajného zboru v Bratislave Lucia Mihalíková. Slovenská informačná služba (SIS) vo svojej správe o činnosti za uplynulý rok upozorňuje na fenomén možných ohrození bezpečnosti zo strany radikálnych futbalových fanúšikov (tzv. hooligans) na futbalových štadiónoch, ako aj mimo nich, ktoré sú neraz sprevádzané extrémistickými prejavmi a hrubým násilím. Uviedol to v piatok pre TASR hovorca SIS Branislav Zvara v reakcii na vyčíňanie bulharských, poľských a holandských futbalových fanúšikov v centre hlavného mesta. "Poznatkový fond spravodajskej služby v konkrétnych prípadoch však SIS zo zákona nesmie zverejňovať," zdôraznil ďalej Zvara. Ako dodal, SIS o takýchto ohrozeniach, pokiaľ takýmito informáciami disponuje, vždy informuje zo zákona definovaných externých príjemcov a v prípade dožiadania takéto informácie poskytuje aj zo zákona určeným kontrolným orgánom.


Venezuelčania volia Madurovo zhromaždenie, opozícia vyzýva na bojkot

Maduro chce, aby novozvolené zhromaždenie prepracovalo ústavu a posilnilo jeho právomoci.

CARACAS. Vo Venezuele sa v nedeľu konajú kontroverzné voľby 545 členov takzvaného ústavodarného zhromaždenia. O hlasy voličov sa uchádza 5 500 kandidátov. Zhromaždenie by malo začať svoju činnosť už budúci týždeň, a to v parlamente, v ktorom má od roku 2016 väčšinu opozícia. Tá sa teraz obáva straty právomocí a nastolenia diktatúry vládnej strany. Zväz asi dvadsiatich opozičných strán preto vyzýva na bojkot volieb a nové pouličné protesty. Varuje tiež pred falšovaním voličských hlasov. Socialistická vláda zase nabáda k účasti aj tak, že hrozí štátnym zamestnancom stratou pracovných miest a sociálnych výhod. Maduro odhlasoval tesne po otvorení volebných miestností o 06.00 h miestneho času (12.00 h SELČ). Venezuelský líder chce, aby novozvolené zhromaždenie po voľbách prepracovalo ústavu z roku 1999 a posilnilo jeho právomoci. Eliminovali by sa tak posledné mechanizmy na kontrolu vládnej moci. V polovici júla sa proti týmto plánom vyslovilo 7,5 milióna obyvateľov. Vláda vyhlásila referendum za nelegitímne. Maduro v televíznom prenose predpovedal "veľké víťazstvo", pričom hlasovanie označil za "najdôležitejšie voľby venezuelského politického systému". S vývojom však nie sú spokojní ani niektorí stúpenci bývalého prezidenta Huga Cháveza, ktorí si ctia súčasnú ústavu Venezuely vypracovanú v roku 1999. Pred voľbami došlo k vražde jedného z hlavných kandidátov do zhromaždenia, ako aj jedného opozičného aktivistu. Informuje o tom spravodajská stanica BBC. José Felix Pineda, právnik kandidujúci v týchto voľbách, bol zastrelený v noci na nedeľu vo svojom dome, potvrdili vládne zdroje. Ricardo Campos, predstaviteľ mládežníckeho krídla opozičnej strany Demokratická akcia (AD), bol zastrelený počas protestov, uviedol predseda národného zhromaždenia. Noviny El Universal informovali, že demonštrácie konané tesne pred hlasovaním si vyžiadali životy ďalších dvoch osôb. V predvečer volieb demonštranti v metropole Caracas zablokovali cesty, a to napriek zákazu zhromažďovania sa. Poriadkové sily ich rozohnali obrnenými vozidlami, ozývala sa i streľba.


Zomrel autor láskavých čertov, renomovaný ilustrátor Karel Franta

Vlani si prevzal cenu za šírenie dobrého mena českej kultúry doma i v zahraničí.

PRAHA. O úmrtí renomovaného českého ilustrátora kníh pre deti a mládež, laureáta Grand Prix UNICEF Karla Frantu informovali vo štvrtok tamojšie médiá. Umelca sužovali v ostatnej fáze života zdravotné ťažkosti. Zomrel v stredu doma v Prahe v kruhu blízkych na následky infarktu myokardu vo veku 89 rokov. Rodák z Libčíc nad Vltavou, ktorého meno nechýba na čestnom zozname Medzinárodného združenia pre detskú knihu, sa preslávil predovšetkým najrôznejšími podobizňami láskavých čertov. Franta si ešte vlani v decembri prevzal z rúk ministra kultúry ČR Daniela Hermana Cenu Artis Bohemiae Amicis za šírenie dobrého mena českej kultúry doma i v zahraničí. Básnik František Novotný, ktorého viaceré zbierky vyšli s Frantovými ilustráciami, sa tak výtvarníka na otvorení výstavy jeho obrazov a kresieb v Lomnici nad Popelkou 23. júla už nedočká.


Komora učiteľov očakáva, že novým ministrom bude odborník

Ministrom školstva by mal byť podľa komory učiteľov odborník s čistým morálnym profilom.

BRATISLAVA. Začiatok nového školského roka bez riadne vymenovaného ministra a odkladanie schválenia a spustenia reformy vzbudzujú obavy, že sa školstvo ocitlo na okraji politického záujmu vládnej koalície. Tvrdí to Slovenská komora učiteľov (SKU). "Časté striedania ministrov, ktorí do funkcie nastupujú bez dostatočných odborných alebo morálnych predpokladov, necitlivé riešenie platov pedagógov, odkladanie reformy a absencia ozajstného dialógu so školskou verejnosťou nevytvárajú vhodné podmienky na tvorivú a nerušenú prácu pri vzdelávaní ďalších generácií," uviedol prezident SKU Vladimír Crmoman. SKU podľa jeho slov očakáva, že sa do čela rezortu čo najskôr postaví široko akceptovateľný odborník s čistým morálnym profilom, ktorý zabezpečí naštartovanie reformy. "Ďalšie odkladanie schválenia dokumentu Učiace sa Slovensko môže mať vážne následky na výkony a výsledky našich žiakov a rovnako by znamenalo zneváženie práce samotných tvorcov dokumentu, zamestnancov ministerstva a všetkých organizácií a občanov, ktorí dokument v dobrej viere študovali a pripomienkovali," zdôraznil Crmoman. "Slovenská komora učiteľov želá všetkým pedagogickým ako i nepedagogickým zamestnancom do nového školského roka veľa tvorivých síl a trpezlivosti. Veríme, že sa vám aj napriek súčasnej znepokojujúcej situácii podarí naďalej odovzdávať mladej generácii vedomosti a hodnoty potrebné na trvalo udržateľný rozvoj spoločnosti a našej krajiny," dodal prezident SKU.


V Berchtesgadenských Alpách padla lavína, pátrajú po turistoch

Miesto zosuvu snehových más sa nachádza na ťažko prístupnom mieste.

BERCHTESGADEN. O večernom zosuve lavíny v Berchtesgadenských Alpách v nemecko-rakúskom pohraničí informovala vo štvrtok tlačová agentúra DPA s odvolaním sa na policajné zdroje. Podľa nich sa zdá potvrdené, že v oblasti sa nachádzala skupina turistov. Príslušníci horskej služby, policajný horský sprievodca, ako aj posádky vrtuľníkov už pátrajú po možných zranených. Miesto zosuvu snehových más sa nachádza na ťažko prístupnom mieste, aj policajti sa tam dostanú iba vrtuľníkom. Pátracia, prípadne záchranná akcia môže trvať ešte dlhší čas.